Bekalan parasetamol dilapor kurang di farmasi, kedai serbaneka

KUALA LUMPUR, 16 Rejab 1443H, Jumaat – Bekalan parasetamol, ubat yang lazimnya digunakan bagi melegakan demam dan sakit kepala, dilaporkan mengalami kekurangan dan agak sukar didapati di farmasi komuniti dan kedai serbaneka di ibu negara serta beberapa tempat lain.

Menerusi tinjauan di premis farmasi komuniti baru-baru ini, bahagian rak yang mempamerkan bekalan ubat berkenaan, terutamanya sebuah cap dagang terkemuka, didapati kosong berikutan permintaan tinggi daripada pengguna lebih-lebih lagi ketika angka kes COVID-19 yang semakin tinggi sejak kebelakangan ini.

Perkara itu juga dipercayai berpunca daripada pembelian meningkat sebagai persediaan mengurangkan kesan sampingan seperti demam, sakit sendi dan sakit kepala selepas menerima suntikan dos penggalak, demikian menurut beberapa pegawai farmasi yang ditemui.

Presiden Persatuan Farmasi Malaysia (MPS) Amrahi Buang yang turut mengesahkan perkara itu berkata menerusi maklumat diterimanya, masalah kekurangan parasetamol terutamanya melibatkan cap dagang terkemuka itu tidak hanya berlaku di ibu negara, tetapi juga di beberapa negeri lain.

Jelasnya, perkara itu sudah berlaku sejak beberapa bulan lepas berikutan pembelian yang agak tinggi ketika musim pandemik COVID-19, selain mungkin turut berkaitan dengan isu logistik membabitkan pengilang dan pengedar bagi ubat berkenaan.

“Saya dapat info daripada rakan-rakan di seluruh negara, kekurangan ini sudah berlaku beberapa bulan, mungkin boleh dapatkan maklumat daripada syarikat berkaitan sama ada perkara ini berlaku di peringkat pengilangan atau pengedaran.

“Sebab semua yang terlibat dengan pembuatan sama ada melibatkan ramuan bahan, atau peringkat pembungkusan dan logistik akan mempengaruhi ketersediaan stok di seluruh negara,” katanya.

Orang ramai dalam media sosial turut meluahkan kesukaran mendapatkan bekalan parasetamol antaranya pengguna Facebook Josepihine Joey yang menulis: “Kelmarin siang sampai petang tidak jumpa ubat paracetamol (parasetamol), sambung lagi cari di farmasi, kedai runcit dan supermarket (pasar raya) pun tiada, habis stok”.

Pemilik akaun Twitter @fxizmiller pula dalam ciapannya menulis: “Apa kes susah sangat nak cari panadol actifast ni, jenuh pusing Bangi, Petaling Jaya dan Seremban masa balik kampung last week (minggu lepas), semua habis,” katanya.

Perkara itu turut menyebabkan ada juga yang mengambil inisiatif membeli bekalan ubat berkenaan melalui aplikasi e-dagang seperti Shopee dan Lazada. – Bernama


15 negara Eropah gesa Israel henti projek penempatan haram

PARIS, 13 Syawal 1443H, Sabtu – 15 negara Eropah menggesa negara pengganas Israel menghentikan rancangan memperluaskan lebih banyak penempatan haram di Tebing Barat yang dijajah.

Jurucakap kementerian luar Perancis, Belgium, Denmark, Finland, Jerman, Greece, Ireland, Itali, Luxembourg, Malta, Belanda, Norway, Poland, Sepanyol dan Sweden dalam satu kenyataan rasmi berkata, pihaknya memandang serius keputusan Majlis Perancangan Tinggi Israel memajukan projek pembinaan lebih 4,000 unit rumah di Tebing Barat.

“Kami menggesa pihak berkuasa Israel untuk membatalkan keputusan ini.

“Unit perumahan baharu itu akan menjadi penghalang tambahan kepada rancangan penyelesaian dua negara,” kata kenyataan itu semalam.

Menurut kenyataan berkenaan, penempatan haram Israel jelas melanggar undang-undang antarabangsa serta menghalang perdamaian adil, berkekalan dan menyeluruh dengan Palestin.

“Keputusan ini, serta aktiviti perobohan dan pengusiran yang menjejaskan penduduk Palestin di Baitulmaqdis Timur dan Kawasan C, secara langsung mengancam daya maju negara Palestin pada masa depan,” katanya.

Negara-negara EU juga menggesa Israel untuk tidak meneruskan sebarang aktiviti perobohan atau pengusiran terancang, terutamanya di Masafer Yatta.

Turut menyuarakan pendirian sama dengan negara EU, Pejabat Luar Komanwel dan Pembangunan United Kingdom (UK) juga luah kebimbangan dengan keputusan Israel untuk memajukan pembinaan projek penempatan haram berkenaan.

“Pendirian UK ialah penempatan adalah haram di bawah undang-undang antarabangsa.

“Kami menggesa Israel untuk membatalkan keputusan ini,” katanya.

Kenyataan dari UK dikeluarkan selepas EU yang turut sama mengecam kelulusan Israel terhadap rancangannya memperluaskan penempatan haram Yahudi di Tebing Barat.

“Kesatuan Eropah mengecam dan amat kesal dengan kelulusan pihak berkuasa Israel terhadap rancangan memajukan 4,400 unit rumah dan memperluaskan lagi penempatan haram di seluruh Tebing Barat yang diduduki,” kata Ketua Dasar Luar EU, Josep Borrell dalam kenyataan pada Khamis.-  Agensi


Perancis pernah jajah Afrika, bunuh jutaan umat Islam

BANGI, 16 Rabiulawal 1442H, Isnin – Walaupun atas nama kebebasan, sesiapa pun tidak boleh menghina Rasulullah ﷺ yang dikasihi seluruh umat Islam.

Presiden PAS, Datuk Seri Abdul Hadi Awang menegaskan, sifat kebebasan yang tiada batas hakikatnya adalah satu provokasi terhadap umat Islam seluruhnya.

“Adakah Presiden Perancis, Emmanuel Macron boleh menerima sekiranya dia dihina dengan sebegitu teruk? Sudah tentu tidak.

“Apatah lagi dibenarkan untuk menghina Rasulullah ﷺ atas dasar kebebasan oleh kerajaan mereka. Inilah perbuatan melampau oleh sebuah kerajaan,” katanya dalam satu kenyataan, hari ini.

Macron mencetuskan kemarahan dunia Islam apabila mendakwa orang Islam sebagai penganut fahaman pemisah dan menuduh Islam sebagai agama krisis di seluruh dunia.

Bahkan, Macron turut menyatakan negara itu tidak akan melarang karikatur yang menghina Islam dan Nabi Muhammad ﷺ.

Seluruh umat Islam terguris dengan pendirian Macron namun, sehingga hari ini pemimpin itu belum membuat permohonan maaf.

Mengulas perkara itu, Hadi Awang berkata, Perancis sendiri dalam sejarahnya pernah menjajah negara-negara Afrika seperti Senegal, Algeria, Maghribi dan Mauritania selain Syria dan Lubnan.

Lebih teruk, mereka membunuh berjuta-juta orang Islam.

Bahkan, sikap tidak berperikemanusiaan mereka itu juga jelas apabila menjadikan orang Afrika hamba abdi serta dijual ketika kolonisasi Perancis.

“Maka kita mesti protes dan bantah dengan sewajarnya tindakan oleh Presiden Perancis yang menghina Rasulullah ﷺ, namun tidaklah sehingga melampaui batas.

“Kita tidak menentang seluruh rakyat Perancis. Bukan semua rakyat Perancis sebegitu. Hanya mereka yang mengikut Macron sahaja yang kita tentang. Umat Islam mesti menjaga hubungan kemanusiaan dengan sebaik-baiknya,” katanya.

Katanya, umat Islam mengambil langkah yang wajar dengan memboikot barangan keluaran Perancis sebagai protes terhadap penghinaan kepada Rasulullah ﷺ.

“Umat Islam wajib menentang perbuatan melampau ini. Kita kena tunjukkan keimanan yang kasih kepada Rasulullah ﷺ,” katanya.


Wilayah bebas niaga disaran diperluaskan ke seluruh negara

KUALA LUMPUR, 28 Rabiulawal 1442H, Sabtu – Yayasan Pembangunan Ekonomi Malaysia (YaPEIM) menyarankan agar inisiatif Wilayah Bebas Berniaga yang bermula esok di kawasan Wilayah Persekutuan diperluaskan konsepnya ke semua negeri di Malaysia.

Pengerusi YaPEIM Datuk Mohd Redza Shah Abdul Wahid berkata inisiatif itu merupakan peluang baik buat warga Wilayah Persekutuan Kuala Lumpur, Putrajaya dan Labuan untuk membuka gerai atau perniagaan secara kecil-kecilan dan memanfaatkan kebenaran diberikan sebaik mungkin.

“Pelaksanaan seumpama ini seharusnya dilaksanakan di semua negeri di Malaysia, selagi mematuhi prosedur operasi standard (SOP) dan memastikan kebersihan”, katanya dalam kenyataan di sini, hari ini.

Sebelum ini, Menteri Wilayah Persekutuan, Tan Sri Annuar Musa mengumumkan kebenaran kepada warga Wilayah Persekutuan Kuala Lumpur, Putrajaya dan Labuan, untuk membuka gerai atau perniagaan secara kecil-kecilan di mana-mana kawasan yang sesuai, mulai esok.

Peniaga bagaimanapun disyaratkan untuk memohon lesen perniagaan sementara yang sah selama enam bulan di laman web Dewan Bandaraya Kuala Lumpur (DBKL) yang ditawarkan secara percuma.

Sementara itu, Mohd Redza berkata YaPEIM menerusi Ar- Rahnu YaPEIM juga memberikan sokongan dalam bentuk pembiayaan berasaskan emas kepada mereka yang terkesan akibat COVID-19.

“Malah, YaPEIM sentiasa membuka pintu bagi membantu mereka yang terkesan terutamanya kehilangan pendapatan dengan menawarkan platform jualan secara atas talian menerusi CMASA.my sekali gus menjadi pilihan tambahan selain pembukaan gerai.

“YaPEIM berharap agar masyarakat menggunakan peluang diberikan sebaiknya dalam usaha bersama-sama memperkasakan sektor ekonomi khususnya industri tempatan sekali gus melonjak pertumbuhan ekonomi negara amnya,” katanya. – Bernama


Tarikh bubar Parlimen diumum tidak lama lagi: PM

KUALA LUMPUR, 21 Safar 1444H, Sabtu – Perdana Menteri Datuk Seri Ismail Sabri Yaakob berkata tarikh pembubaran parlimen akan diumumkan tidak lama lagi, untuk memberi laluan kepada Pilihan Raya Umum ke-15 (PRU15).

Berucap pada Majlis Pelancaran Jentera Pemuda Barisan Nasional (BN) hari ini, beliau yang juga Naib Presiden UMNO meminta untuk diberikan sedikit masa lagi bagi menentukan tarikhnya, bersama dengan Presiden UMNO Datuk Seri Dr Ahmad Zahid Hamidi.

“Bila tarikhnya? Saya dan presiden akan menentukan, tapi percayalah sikit lagi, tak lama. Presiden.. kita bincang cepat-cepat. Saya mendengar dengan jelas, Top Five semua ada di sini, Insya-Allah dalam waktu terdekat kita akan berjumpa untuk berbincang,” katanya.

Turut hadir Timbalan Pengerusi BN yang juga Timbalan Presiden UMNO Datuk Seri Mohamad Hasan, Presdien MCA Datuk Seri Dr Wee Ka Siong dan Presiden MIC, Tan Sri S A Vigneswaran.

Sementara itu, Ismail Sabri menyeru pemimpin parti itu termasuk Pemuda BN untuk menguasai peperangan secara maya dan menjawab segala tuduhan serta serangan pihak pembangkang kepada BN dan kerajaan yang dilemparkan di media sosial.

“Kelemahan kita sebelum PRU14 apabila kita tidak mampu menjawab isu-isu besar oleh pembangkang, dan pada kali ini mereka terus memainkan fitnah kepada pemimpin kita, BN dan kerajaan.

“Yang penting apabila Parlimen dibubarkan, apabila PRU15 diadakan kita mesti menang, itu paling penting dan kalau PRU15 diadakan dan kita tidak mampu menguasai kerusi untuk membentuk kerajaan, kita akan kembali seperti sebelum PRU14,” katanya.

Ismail Sabri berkata pemimpin BN juga perlu mendekati pengundi muda dengan melaksanakan libat urus bagi mendapatkan sokongan mereka.

Katanya kerajaan mampu menjaga kebajikan golongan muda dengan melaksanakan pelbagai insentif, termasuk Program PerantiSiswa Keluarga Malaysia dan pinjaman Perbadanan Tabung Pendidikan Tinggi Nasional (PTPTN) kepada golongan M40 (M1) yang dinaikkan daripada 75 peratus kepada 100 peratus. – Bernama


8 termasuk wanita, kanak-kanak terbunuh di Syria

HASAKAH, 6 Zulhijjah 1441H, Isnin – Sekurang-kurangnya lapan orang, termasuk wanita dan kanak-kanak, terbunuh dalam serangan bom kereta di bandar sempadan Ra’s al-Ayn wilayah Hasakah, timur laut Syria.

Agensi berita rasmi Syria, SANA melaporkan bahawa serangan itu dilakukan berhampiran pasar, semalam.

Sebilangan yang tercedera kini berada dalam keadaan kritikal.

Kementerian Pertahanan Turki menyalahkan Unit Perlindungan Rakyat (YPG), dalam catatan di laman Twitter rasminya.

Serangan pengeboman terbaru itu berlaku selepas dua kanak-kanak terbunuh dalam serangan serupa di tempat yang sama, 5 Jun lalu

Pada 9 Oktober 2019, pasukan tentera Turki dan militan yang disokong Ankara melancarkan serangan rentas sempadan yang terancam lama ke timur laut Syria dalam usaha yang diisytiharkan untuk menjauhkan YPG dari kawasan perbatasan.

Ankara memandang YPG, yang disokong oleh Rumah Putih, sebagai organisasi pengganas yang terikat dengan Parti Pekerja Kurdistan (PKK).

Sementara itu, di tempat lain di wilayah barat laut Aleppo, satu lagi kumpulan militan dilaporkan menjarah harta milik persendirian.

SANA berkata, anggota kumpulan pengganas Hamza memecah masuk beberapa rumah pada hari Sabtu, mencuri wang, perabot dan peralatan rumah. – Agensi


Reman pegawai polis disyaki rogol tahanan disambung tiga hari lagi

KOTA BHARU, 1 Zulkaedah 1442H, Sabtu – Tempoh reman terhadap seorang pegawai polis berpangkat inspektor yang sedang disiasat selepas didakwa merogol seorang tahanan wanita, dilanjutkan selama tiga hari lagi hingga Isnin ini.

Ketua Jabatan Siasatan Jenayah Kelantan ACP Wan Khairuddin Wan Idris berkata, sebelum ini, pegawai cawangan narkotik berusia 29 tahun itu direman selama empat hari sejak Rabu lepas.

“Perintah (sambung reman) itu dikeluarkan hari ini oleh Penolong Pendaftar Mahkamah Kota Bharu Amni Johari mengikut Seksyen 117 Kanun Prosedur Jenayah,” katanya ketika dihubungi hari ini.

Wan Khairuddin berkata, sambungan reman itu bagi membolehkan polis menjalankan siasatan mengikut Seksyen 376 dan Seksyen 377C Kanun Keseksaan.

Sebelum ini, dilaporkan pegawai polis berkenaan didakwa memaksa tahanan wanita itu, antara lain, melakukan seks oral di pejabat Bahagian Siasatan Jenayah Narkotik (BSJN), Ibu Pejabat Polis Daerah (IPD) Kota Bharu di sini.

Kejadian itu didakwa berlaku pada 5 Jun lepas, ketika pegawai itu menjalankan siasatan ke atas tahanan wanita berusia 27 tahun berkenaan yang ditangkap bersama bekas suaminya berhubung kes dadah. -Bernama


PEMBELA sambut baik jaminan hak asasi acuan sendiri Pengerusi SUHAKAM

Oleh Siti Hafidah Abd Ghaffar

BANGI, 7 Zulhijjah 1443H, Khamis – Pertubuhan-Pertubuhan Pembela Islam (PEMBELA) menyambut baik jaminan Suruhanjaya Hak Asasi Manusia (SUHAKAM) bahawa hak asasi manusia di negara ini akan dibuat mengikut acuan tempatan dan tidak lagi berpaksikan budaya Barat.

“Setuju dengan kenyataan Pengerusi SUHAKAM kerana kita mempunyai budaya dan cara hidup berbeza dengan Barat,” kata Pengerusi PEMBELA, Haji Aminuddin Yahaya.

Beliau yang dihubungi Ismaweb.net menyifatkan jaminan itu sesuatu yang wajar memandangkan konsep yang dibawa Barat bertentangan dengan Islam apatah lagi naluri manusia.

“Hak asasi manusia adalah cara pihak Barat untuk kawal dunia dan kita tidak harus tunduk (desakan) yang akan merosakkan struktur masyarakat,” katanya.

Terdahulu, Pengerusi SUHAKAM yang baharu, Prof Datuk Dr Rahmat Mohamad memberi jaminan suruhanjaya di bawah pimpinannya akan membawa nafas baharu yang lebih segar.

Beliau berkata, walaupun perlu mengekalkan tanggungjawab mempertahan hak asasi manusia di bawah Perlembagaan Persekutuan, namun ia akan lebih ke arah acuan sendiri.

“Hak asasi manusia negara ini dibuat bagi menggambarkan Malaysia sendiri dan bersesuaian dengan adat dan budaya tempatan negara kita.

“Walaupun hak asasi manusia hari ini perlu dilihat dalam perspektif yang lebih besar namun kita perlu mengikut adat resam dan budaya tempatan berlandaskan elemen tempatan.

“Apa-apa yang kita setuju atau hak asasi manusia itu mestilah mempunyai kepentingan dari segi ikatan agama, batas-batas agama, adat resam dan kepercayaan selain tidak terlalu eurosentrik, ” katanya.


Keajaiban dalam melakukan sujud

AMAT aneh amalan bersujud. Rasulullah membayangkan bahawa setiap sujud itu pada hakikatnya mengangkat martabat seseorang sekalipun dia sebenarnya meletakkan kepalanya dilantai. Sebenarnya dalam bersujud, seorang muslim itu meruntuhkan egonya, kembali merendahkan diri kepada Allah dalam keadaan taat dan patuh.

Semoga Allah membimbing kita.

Dr Ahmad Sanusi Azmi


Netanyahu sengaja pertingkat ketegangan di Baitulmaqdis demi pertahankan kuasa: PA

GAZA, 26 Syawal 1442H, Isnin – Pihak Berkuasa Palestin (PA) mendakwa Perdana Menteri, Benjamin Netanyahu sedang berusaha untuk memperbaharui ketegangan di kota suci Baitulmaqdis yang diduduki sebagai cara untuk mewujudkan alasan bagi menyelamatkan karier politiknya yang menjunam.

Kementerian Luar Negeri PA membuat kenyataan itu, semalam kerana bimbang rejim Zionis pimpinan Netanyahu akan memperbaharui serangan terhadap rakyat Palestin di bandar, termasuk tempat suci, lapor agensi berita rasmi Turki, Anadolu.

Ketegangan memuncak ketika ini di Tebing Barat seakan-akan mahu menimbulkan provokasi besar-besaran seperti sebelum perang Saif Al-Quds tempoh hari yang menyebabkan kematian sejumlah besar penduduk Palestin.

Kementerian PA menegaskan, Netanyahu sekali lagi berusaha untuk membuka pintu-pintu keganasan terhadap rakyat Palestin melalui ketegangan semata-mata mahu mencegah pembentukan gabungan yang disebut ‘perubahan’ politik Israel yang sangat mengancam untuk menyingkirkannya daripada tampuk kekuasaan.

Sebelum ini, ahli politik pembangkang Israel, Yair Lapid mengumumkan pembentukan gabungan bersama banyak sekutunya daripada kem anti-Netanyahu di Knesset (Parlimen Israel) untuk mengakhiri 12 tahun pemerintahan Netanyahu sebagai perdana menteri.

Netanyahu berusaha untuk ‘menggagalkan’ pembentukan struktur politik seperti itu ‘dengan memanaskan keadaan di al-Quds dan meningkatkan serangan terhadap tempat suci dan warganya,’ kata kenyataan itu.

Kementerian itu berkata, Netanyahu berharap ketegangan dapat mempertahankan karier politiknya dengan mendorong tindak balas yang kuat dari pihak Palestin.

Netanyahu juga berulang kali memperingatkan penduduk Israel bahawa jika dia digulingkan, rejim akan dibiarkan terdedah dalam menghadapi pembalasan rakyat Palestin.

Kenyataan itu dikeluarkan sejurus pasukan rejim Zionis memperbaharui serangan mereka terhadap kawasan Sheikh Jarrah di Baitulmaqdis, menyerang penunjuk perasaan dan wartawan di sana, dan menangkap seorang aktivis wanita terkenal. – Agensi


10 warga Cina dalang judi dalam talian ditangkap

BANGI, 5 Jamadilawal 1442H, Ahad – Perjudian dalam talian didalangi warga China di sebuah rumah di Jalan Conlay, Kuala Lumpur berjaya ditumpaskan selepas polis menahan 11 individu, awal pagi tadi.

Ketua Polis Daerah Dang Wangi, Asisten Komisioner Mohamad Zainal Abdullah berkata, serbuan oleh Bahagian Siasatan Jenayah Ibu Pejabat Polis Daerah (IPD) Dang Wangi dilakukan jam 2 pagi.

Katanya, dalam serbuan di dua bilik berasingan menahan 10 lelaki warga China dan seorang lelaki tempatan berusia antara 21 hingga 34 tahun.

“Dalam serbuan pertama, polis menahan enam lelaki dan merampas 94 telefon bimbit pelbagai jenama serta tiga komputer riba.

“Serbuan di bilik kedua jam 2.20 pagi menahan lima lelaki dan merampas 96 telefon bimbit pelbagai jenama serta dua komputer riba,” katanya seperti dilapor Harian Metro hari ini.

Mohamad Zainal berkata, semua suspek kemudian dibawa ke IPD Dang Wangi untuk siasatan lanjut.

“Suspek warga China direman empat hari bermula hari ini sehingga 23 Disember manakala suspek lelaki tempatan direman dua hari,” katanya.

Kes disiasat mengikut Sekyen 4 (1)(g) Akta Rumah Judi Terbuka 1953 (Akta 289) dan Sekyen 6 (1)(c) Akta Imigresen 1959/63 (Akta 155).

Orang ramai yang mempunyai sebarang maklumat mengenai aktiviti perjudian dan jenayah supaya menghubungi IPD Dang Wangi di talian 03-26002222 atau Hotline Polis Kuala Lumpur di talian 03-21159999 atau mana- mana balai polis berhampiran.


Penyumbang Akaun Amanah Bencana layak dapat potongan cukai

KUALA LUMPUR, 24 Syawal 1442H, Sabtu – Kementerian Kewangan Malaysia (MoF) memaklumkan bahawa semua sumbangan kepada Akaun Amanah Bencana oleh individu mahupun syarikat korporat layak mendapat potongan cukai.

MoF berkata ia adalah selaras dengan Akta Cukai Pendapatan 1967 dengan syarat sumbangan disokong oleh resit rasmi Kerajaan (Kew. 38) ataupun dokumen pengesahan/resit urus niaga bagi sumbangan yang dikreditkan melalui saluran-saluran sistem perbankan rasmi.

Akaun Amanah Bencana itu ditadbir oleh Jawatankuasa Akaun Amanah yang dipengerusikan oleh Ketua Setiausaha Perbendaharaan, kata MoF dalam satu kenyataan yang dikeluarkan hari ini.

Jawatankuasa berkenaan dianggotai oleh wakil daripada MoF, Jabatan Akauntan Negara, Unit Penyelarasan dan Pelaksanaan Jabatan Perdana Menteri (ICU) dan Agensi Pengurusan Bencana Negara (NADMA).

“Pengoperasian akaun ini juga tertakluk kepada undang-undang dan garis panduan rasmi termasuk pengauditan berkala yang ditetapkan bagi akaun akaun amanah Kerajaan,” katanya.

Pada 31 Mei, 2021, Perdana Menteri Tan Sri Muhyiddin Yassin telah mengumumkan bahawa gaji barisan Menteri dan Timbalan Menteri yang tidak diambil selama tiga bulan mulai Jun, 2021 akan disumbangkan ke dalam Akaun Amanah Bencana sebagai membiayai perbelanjaan berkaitan COVID-19.

Pada 1 Jun 2021, Ketua Setiausaha Negara, Tan Sri Mohd Zuki Ali telah mengumumkan bahawa potongan sebahagian Imbuhan Tetap Keraian (ITK) ataupun Imbuhan Tetap Khidmat Awam (ITKA) penjawat awam selama tiga bulan mulai Jun 2021 juga akan disumbangkan ke dalam akaun yang sama.

“Sebagai tanda manifestasi solidariti bagi membantu kerajaan dengan mengambil kira situasi semasa, Syarikat Berkaitan Kerajaan (GLC) serta Badan Berkanun Persekutuan juga digalakkan untuk mempertimbangkan pemotongan gaji dan ganjaran kakitangan secara sukarela untuk disumbangkan ke dalam Akaun Amanah Bencana ini,” kata MoF. – Bernama


VIDEO | Biadab! Peneroka haram Israel koyak, lempar al-Quran

BAITULMAQDIS, 4 Zulhijjah 1444H, Jumaat – Rakaman kamera litar tertutup (CCTV) di masjid Urud memaparkan tindakan biadab seorang peneroka haram Israel bersama seekor anjing mengoyakkan naskhah al-Quran.

Dalam video itu, lelaki berkenaan dilihat mengoyakkan beberapa halaman al-Quran sebelum melemparkan kitab suci itu di hadapan masjid.

Suspek yang tidak mendedahkan mukanya itu turut membakar sebuah sekolah dan cuba membakar rumah dan masjid, lapor Haaretz.

Penduduk memberitahu bahawa peneroka telah memasuki kampung itu dari arah penempatan berhampiran Yitzhar.

Insiden itu dilaporkan berlaku ketika rusuhan oleh peneroka Israel di perkampungan Orif, Tebing Barat pada Rabu.

Tiada tangkapan dibuat berikutan kejadian ini, lapor The Jerusalem Post.

Terdahulu, ratusan peneroka haram – kebanyakannya bersenjata – turun ke bandar Turmusaya dan dilindungi oleh tentera Israel.

Peneroka juga menyerang penduduk Palestin serta memusnahkan harta benda mereka.

Dalam kejadian itu, seorang lelaki Palestin berusia 27 tahun ditembak mati.

Jurucakap Jabatan Negara Amerika Syarikat (AS), Vedant Patel mengecam tindakan ganas itu pada masa sama merakamkan ucapan takziah kepada keluarga mangsa yang terjejas.

“Kebertanggungjawaban dan keadilan harus diteruskan dengan ketelitian yang sama dalam semua kes keganasan pelampau,” katanya. – Agensi


Taiwan batal lebih 100 penerbangan, siap siaga hadapi Taufan Koinu

TAITUNG, 19 Rabiulawal 1445H, Khamis – Taiwan membatalkan ratusan penerbangan dan menutup sekolah di bahagian selatan wilayah itu sebagai persediaan menghadapi Taufan Koinu yang dijangka melanda kepulauan itu, hujung minggu ini.

Negara itu sering berdepan ribut tropika bermula Mei hingga November setiap tahun namun bulan lalu, Taufan Haiku melanda kali pertama dalam tempoh empat tahun yang menyebabkan hujan lebat, angin kencang dan memaksa 8,000 penduduk dipindahkan.

Pakar berkata, perubahan iklim telah menjadikan laluan ribut tropika lebih sukar diramal sekali gus kawasan itu menerima taburan hujan lebih banyak dan kejadian banjir kilat.

Menjelang taufan hujung minggu ini, lebih 100 penerbangan domestik dan antarabangsa dibatal manakala perkhidmatan feri ke pulau-pulau terpencil juga dihentikan.

Pada masa sama, lebih 200 penduduk dipindahkan kerana berisiko berdepan tanah runtuh di selatan pulau itu dan ombak kuat yang boleh mencapai ketinggian sehingga tujuh meter.

Bot-bot kecil juga ditempatkan di pelabuhan nelayan di daerah Pintung untuk berteduh manakala murid sekolah rendah di daerah itu dibenarkan pulang awal sebagai langkah berjaga-jaga.

Sementara itu, Ketua Pentadbiran Cuaca Taiwan, Lu Kuo Chen menjangkakan taufan akan melanda semenanjung Hengchun di Selatan Taiwan.

Taufan Koinu juga diramal bergerak ke arah pantai timur wilayah Guangdong China, dan membawa hujan lebat ke kawasan pergunungan Yilan dan New Taipei City. – Agensi


Kes cap palsu: 8 pegawai Imigresen didakwa terima wang sogokan

BANGI, 27 Rabiulakhir 1442H, Ahad – Lapan pegawai Jabatan Imigresen Malaysia (JIM) yang ditahan Suruhanjaya Pencegahan Rasuah (SPRM) dalam Op Selat bulan lalu akan didakwa di enam negeri secara berasingan bermula Isnin hingga Rabu ini.

Difahamkan, masing-masing dua pegawai Imigresen akan dituduh di Mahkamah Sesyen Kota Bharu, Kelantan dan di Mahkamah Sesyen Johor, Johor Bahru esok.

Sumber berkata, dua lagi iaitu masing-masing seorang di Mahkamah Sesyen Pulau Pinang, Mahkamah Sesyen Shah Alam, Selangor dan Mahkamah Sesyen Melaka.

“Seorang lagi akan dituduh pada 16 Disember di Mahkamah Sesyen Terengganu.

“Semua pegawai JIM berkenaan dituduh atas kesalahan menerima wang sogokan selepas memperakukan cap keluar dan masuk pasport warga asing tanpa perlu keluar Malaysia.” katanya seperti dilapor media tempatan.

Pada 16 November lalu, SPRM menjalankan satu operasi khas dengan kerjasama JIM yang berjaya melumpuhkan aktiviti rasuah membabitkan sindiket yang menyalahgunakan pengesahan cap keluar dan masuk sempadan utama negara.

Ia selepas tertangkapnya 46 individu dipercayai ahli sindiket itu dalam operasi besar-besaran dijalankan sebelum ini.

Seramai 46 individu termasuk 27 pegawai Imigresen dilaporkan ditahan dalam serbuan serentak di empat negeri, selepas disyaki terbabit sindiket berkenaan.

Selain 27 pegawai Imigresen, turut ditahan 14 ejen pekerja asing dan lima orang awam semuanya berusia antara 21 hingga 46 tahun, yang dipercayai orang tengah dalam operasi haram itu.


Senat Perancis lulus langkah baharu tangani COVID-19

PARIS, 10 Jamadilakhir 1443H, Khamis – Senat Perancis hari ini meluluskan langkah terbaharu kerajaan bagi menangani virus COVID-19, termasuk pas vaksin – yang mendapat tentangan dalam kalangan orang ramai selepas kritikan keras Presiden Emmanuel Macron terhadap mereka yang tidak divaksinasi.

Sebanyak 249 menyokong langkah dan perundangan COVID-19 untuk pas vaksin COVID-19 berbanding 63 yang menentang.

Perundangan itu telah pun diluluskan awal bulan ini.

Macron dan ahli parti pemerintahnya La Republique En Marche telah meningkatkan kempen mereka tahun ini menentang pihak yang tidak divaksin, tatkala Perancis memerangi gelombang kelima virus itu.

Macron memberitahu bahawa beliau mahu ‘menyukarkan’ golongan yang tidak divaksin dengan menjadikan kehidupan mereka begitu rumit sehingga akhirnya mendapat vaksin COVID-19.

Pada Rabu, Perancis mencatatkan 361,719 kes COVID-19 baharu dalam tempoh 24 jam lepas dan 246 lagi kematian di hospital. – Agensi


Majoriti rakyat setuju pelaksanaan sistem pendidikan 1 aliran: EMIR Research

BANGI, 19 Jamadilakhir 1442H, Isnin – Majoriti rakyat negara ini – khususnya orang Melayu dan Bumiputera – bersetuju supaya sistem pendidikan kebangsaan satu aliran dilaksanakan.

Menerusi tinjauan pendapat yang dilakukan EMIR Research pada Disember 2020, sejumlah 54 peratus responden bersetuju dengan cadangan berkenaan.

Kajian yang melibatkan hampir 2,000 responden itu turut mendapati 31 peratus lagi mengakui tidak pasti dan 15 peratus tidak bersetuju dengan pelaksanan sistem pendidikan kebangsaan satu aliran.

Presiden dan Ketua Pegawai Eksekutif EMIR Research, Dr Rais Hussin berkata, responden yang tinggal di pedalaman lebih bersetuju dengan cadangan sistem pendidikan satu aliran berbanding responden di kawasan bandar.

“Responden Melayu dan Bumiputera memihak kepada sistem pendidikan satu aliran berbanding responden India.

“Pada masa sama, responden India lebih cenderung bersetuju dengan penyataan tersebut berbanding responden Cina,” katanya seperti dilapor Astro Awani, hari ini.

Selain itu, kajian juga mendapati majoriti responden iaitu 66 peratus mahu pengajaran subjek Sains dan Matematik dalam bahasa Inggeris.

Sementara, 20 peratus menyatakan tidak pasti sementara 15 peratus lagi tidak bersetuju.

Rais berkata, responden yang berlatar pendidikan tinggi lebih cenderung bersetuju supaya pengajaran Sains dan Matematik dilaksanakan dalam bahasa Inggeris dan sistem pendidikan satu aliran.


97 peratus guru seluruh negara terima vaksin lengkap

PUTRAJAYA, 18 Rabiulawal 1443H, Isnin – Sebanyak 400,678 atau 97 peratus guru di seluruh negara telah menerima suntikan lengkap vaksin COVID-19 pada hari Sabtu, kata Timbalan Menteri Pendidikan.

Senator Datuk Dr Mah Hang Soon berkata, 408,331 atau 98.7 peratus lagi telah menerima sekurang-kurangnya satu dos vaksin COVID-19.

“Ada guru yang masih belum menerima vaksin COVID-19 kerana masalah kesihatan dan faktor lain tetapi mereka hanya mewakili sebilangan kecil.

“Kami menggalakkan semua guru untuk divaksin bagi melindungi diri daripada virus,” katanya seperti dilapor akhbar tempatan.

Setakat semalam, seramai 94.6 peratus dewasa iaitu 22,143,545 individu telah lengkap divaksinasi.

Manakala 97.5 peratus atau 22,813,885 dewasa telah menerima sekurang-kuranganya satu dos vaksin COVID-19.


Jawatankuasa mengenai integriti dan antirasuah akan dibentuk

KUALA LUMPUR, 17 Jamadilakhir 1443H, Khamis – Sebuah jawatankuasa bersama mengenai integriti dan antirasuah akan dibentuk hasil rundingan Yang Dipertua Dewan Rakyat dan Yang Dipertua Dewan Negara.

Pengerusi Jawatankuasa Pilihan Khas Tadbir Urus, Integriti dan Anti-Rasuah Dewan Negara Tan Sri Dr Rais Yatim berkata perkara itu diputuskan pada mesyuarat jawatankuasa berkenaan yang bersidang hari ini.

“Yang Dipertua Dewan Negara telah berunding dengan Yang Dipertua Dewan Rakyat dan suatu kenyataan bersama akan dikeluarkan tidak lama lagi dan penubuhan jawatankuasa bersama ini akan diusahakan dalam tempoh terdekat.

“Mengambil perhatian pada masa ini hanya Dewan Negara yang telah menubuhkan Jawatankuasa Pilihan Khas Tadbir Urus, Integriti dan Anti-Rasuah,” kata Rais yang juga Yang Dipertua Dewan Negara dalam kenyataan di sini.

Jawatankuasa berkenaan juga menurut Rais turut memutuskan bahawa isu berkaitan dengan pengawasan antirasuah di bawah Suruhanjaya Pencegahan Rasuah Malaysia (SPRM) diletak di bawah pengawasan Parlimen, akan dibincangkan dan diperhalusi bersama oleh kedua-dua Dewan menerusi pentadbiran Yang Dipertua masing-masing.

“Jawatankuasa tersebut hari ini memberi pandangan bahawa perihal di atas perlu disegerakan memandangkan isu-isu berkenaan dengan tadbir urus, integriti dan antirasuah kian meningkat dan kebanyakan suara menjurus kepada sokongan syor tersebut,” katanya.

Selain itu, turut diputuskan adalah mengenai usaha dan kempen antirasuah dalam negara selain perlu melibatkan ahli politik.

“Jawatankuasa berpendapat bahawa pihak yang memberi rasuah perlu disiasat dan diambil tindakan yang setimpal dan tidak hanya mereka yang menerima habuan sahaja yang diambil tindakan dan dituduh.

“Jawatankuasa mengambil maklum tentang imej negara yang dipudarkan lantaran kes-kes rasuah yang meningkat akhir-akhir ini. Langkah-langkah perlu wajib diambil bagi memperbaiki imej negatif ini,” katanya. – Bernama


Tauhid, seimbang, insan, al-Deen 4 paksi kuatkan tamadun Islam

BANGI, 19 Rabiulakhir 1442H, Sabtu – Identiti individu dan masyarakat perlu dibentuk dahulu untuk membina sebuah tamadun serta peradaban.

Pembentukan identiti masyarakat adalah antara aspek rohani yang penting dalam asas peradaban, sekali gus menentukan jatuh bangun sesuatu umat, kata Ketua Wanita Ikatan Muslimin Malaysia (ISMA), Dr Suriani Sudi.

Sementara, aspek fizikal membabitkan kemajuan serta pembangunan tamadun hanyalah ‘kosmetik’ atau nilai tambah kepada masyarakat, katanya.

“Peradaban sebuah tamadun adalah berfokus pada manusia itu sendiri, pembentukan individu pada masyarakatnya.

“Nak bina tamadun, kita perlu bentuk dahulu diri sendiri, keluarga, masyarakat dan negara,” katanya dalam webinar bertajuk ‘Meneguhkan Integrasi Muslimah Demi Tegaknya Peradaban Islam’ di YouTube Hidayatullah ID, hari ini.

Oleh sebab itu, pentingnya untuk setiap individu memainkan peranan dalam membentuk ketamadunan dan peradaban, kata Dr Suriani.

Merujuk tamadun Islam, beliau berkata, peradabannya kekal kukuh sejak zaman Rasulullah SAW sehingga kini kerana empat paksi penting yang membezakannya dengan tamadun Barat, Yunani atau Rom.

“Empat paksi yang menguatkan peradaban Islam adalah asas tauhid, penekanan yang seimbang, pembangunan insan dan al-Deen, dan ia tiada dalam tamadun lain.

“Walaupun tamadun Islam ada graf naik turun, tetapi ia tetap kukuh kerana peradabannya bersambung hingga kini,” katanya.

Beliau berkata, di Barat, agama dan kehidupan adalah suatu perkara terasing antara satu sama lain.

“Sedangkan dalam Islam, agama itu ialah kehidupan. Sebab itu umat Islam boleh hidup di mana-mana keadaan.

“Umat Islam dari zaman Rasulullah SAW sehinggalah kini apabila mengamalkan agama dalam kehidupan, dia dapat mengecapi kebahagiaan sebenar.

“Apabila belajar, bekerja malah bersukan, dia tahu itu adalah tuntutan agamanya,” katanya.


Lantik wakil Cina: Besar sangatkah dana pilihan raya diberi kepada GRS?

BANGI, 13 Safar 1442H, Khamis – Keputusan Pilihan Raya Negeri (PRN) Sabah baru-baru ini jelas menunjukkan parti berasaskan kaum, MCA bukan pilihan majoriti etnik Cina di negeri itu.

Namun, menjadi persoalan, meskipun kalah dalam semua kerusi yang dipertandingkan, mereka masih ‘dipelawa’ dalam kerajaan baharu Sabah.

Terdahulu, Ketua Menteri Sabah, Datuk Hajiji Noor berkata, ketiadaan wakil Cina dalam Kabinet baharu akan dibincangkan dalam kalangan pemimpin PN, Barisan Nasional (BN) dan Parti Bersatu Sabah (PBS).

Katanya, isu itu adalah antara pertimbangan yang akan diambil kira dalam pelantikan lima lagi jawatan menteri, selain jawatan pembantu menteri bagi melengkapkan barisan Kabinet negeri.

Pemerhati politik bebas, Dr Razali Ramli mempersoal, penting sangatkah MCA dan banyak sangatkah dana pilihan raya yang diberikan kepada Perikatan Nasional-GRS sehingga mahu membincangkan posisi wakil Cina dalam Kabinet negeri.

“Jika melihat kepada statistik ekonomi di negeri Sabah memang benar, penguasaan ekonomi berada di tangan etnik Cina yang menguasai ekonomi setempat meneruskan legasi penjajahan syarikat Borneo Utara suatu ketika dahulu.

“Penguasaan ekonomi ini menzahirkan kekuatan dalam sistem demokrasi kapital yang sangat ditentukan oleh jumlah pegangan modal,” katanya kepada Ismaweb.net, hari ini.

Justeru, beliau tidak menafikan bahawa kekuatan ‘modal’ yang ada pada kelompok berkenaan, meskipun kalah masih ‘dipelawa’ masuk dalam kerajaan.

“Mungkin bukan MCA pun. Tetapi entiti perniagaan atau disebut sebagai ‘kongsi’ yang sudah lama bertapak dan menguasai ekonomi setempat.

“Saya kira mereka akan melantik wakil Cina sebagai tempat di mana modal ‘asing’ masuk. Asing dalam erti kata bukan dalam sistem kitaran ekonomi normal yang ada,” katanya.

Disebabkan itu, Dr Razali menyifatkan masalah pembangunan di Sabah tidak akan pernah selesai jika sistem politik demokrasi berasaskan kapital masih bertapak kukuh.

“Kerajaan negeri yang dilantik boleh dikatakan sebagai pak turut dalam melaksanakan agenda sebenar kumpulan ini.

“Tengok sahajalah setelah 57 tahun, Sabah masih lagi tidak dapat membangun dalam potensi sebenarnya.

“Bukan kerana miskin hasil, namun hasil-hasilnya sudah digondol oleh kongsi-kongsi Cina ini. Bertaubatlah wahai parti bangsaku,” katanya.

Sebelum ini, Gabungan Persatuan Cina Sabah (FCAS) menggesa kerajaan negeri, mencalonkan beberapa wakil dari kaum Cina untuk diletakkan ke dalam Kabinet negeri.

Bukan hanya FCAS, malah Persekutuan Persatuan-Persatuan Pengurus Sekolah Cina Malaysia Sabah (Dong Zong Sabah) juga menyuarakan gesaan sama supaya melantik menteri berketurunan Cina dalam Kabinet GRS.


Hanya 2.1 peratus pesakit dalam kategori 3, 4 dan 5 hari ini

KUALA LUMPUR, 21 Muharram 1443H, Isnin – Sebanyak 399 kes atau 2.1 peratus daripada 19,268 kes COVID-19 baharu yang dilaporkan pada hari ini adalah dalam kategori 3, 4 dan 5, kata Tan Sri Dr Noor Hisham Abdullah.

Ketua Pengarah Kesihatan mengatakan selebihnya iaitu sebanyak 18,869 kes atau 97.9 peratus adalah dalam kategori 1 dan 2.

Secara kumulatif, 14,664 kes atau 76.1 peratus daripada keseluruhan kes adalah daripada mereka yang belum divaksin atau belum diberi vaksin sepenuhnya.

Sementara itu, Dr Noor Hisham memaklumkan, seramai 1,033 pesakit berada di unit rawatan rapi (ICU) dengan 476 daripadanya memerlukan sokongan pernafasan.

Beliau berkata, daripada 295 kematian baru, 261 adalah rakyat tempatan dan 34 warga asing sementara 53 daripadanya adalah kematian akibat COVID-19 yang dibawa ke hospital atau Brought in Dead (BID).

Selain itu, bercakap mengenai kluster, beliau berkata, sebanyak 36 kluster baharu dikesan dengan 17 daripadanya melibatkan tempat kerja, 14 berkaitan dengan komuniti, dua kumpulan berisiko tinggi, dua premis pendidikan dan satu pusat tahanan.

Data terbaru oleh Kementerian Kesihatan menunjukkan kadar kebolehjangkitan COVID-19 berada pada tahap 1.01, dengan Sarawak mempunyai tertinggi 1.24, diikuti oleh Perlis (1.20) dan Sabah (1.14).


ANSARA mohon beri ruang pihak berkuasa siasat kes buli

BANGI, 7 Jamadilawal 1443H, Ahad – Persatuan Bekas Pelajar MRSM (ANSARA) memohon semua pihak tidak mengeluarkan kenyataan yang menjejaskan dan merencatkan proses siasatan berhubung kes buli membabitkan pelajar Maktab Rendah Sains Mara (MRSM) di Perak.

Dalam satu kenyataan hari ini, ANSARA mengakui memandang serius kes-kes sedemikian terutama yang membabitkan keselamatan pelajar termasuk perbuatan buli.

“Bagaimanapun, ANSARA berharap semua pihak terutama ahli-ahli ANSARA bertenang dan memberikan ruang kepada pihak berwajib yang sedang dalam proses siasatan kes tersebut.

“ANSARA sentiasa komited dalam membantu pihak MARA memberikan bantuan melalui program-program yang dijalankan bersama pihak MARA (seperti program Sirih Pulang Ke Gagang).

“Pihak kami akan mengusulkan program khusus seperti kempen antibuli sebagai salah satu program khusus pada masa akan datang,” katanya.

Selain itu, ANSARA berharap semua pihak mendapat iktibar dari insiden berkenaan supaya kes sebegini dapat dielakkan pada masa hadapan.

Sebelum ini, tular video berdurasi 10 saat dalam media sosial yang memaparkan seorang pelajar dikepung rakan-rakannya di dalam bilik asrama dengan mangsa ditumbuk di bahagian perut.

Video itu mendapat perhatian warganet dengan rata-rata mengecam tindakan pelajar-pelajar berkenaan yang membuli mangsa.

Hasil siasatan awal mendapati kejadian berlaku kira-kira 1 hingga 2 pagi pada 9 Disember membabitkan tujuh suspek remaja dan seorang mangsa yang semuanya berusia 13 tahun.

Susulan itu, polis memanggil semua pelajar terlibat dan pemilik akaun media sosial yang menularkan video berkenaan bagi memberi keterangan untuk membantu siasatan kes di bawah Seksyen 147 Kanun Keseksaan dan Seksyen 233 Akta Komunikasi dan Multimedia 1998.


Syria terima 54,000 dos pertama vaksin AstraZeneca

DAMSYIK, 10 Ramadan 1442H, Khamis – Syria menerima kumpulan pertama vaksin COVID-19 melalui platform perkongsian COVAX dengan pemberian suntikan bermula 1 Mei nanti.

Sebanyak 54,000 dos vaksin AstraZeneca tiba di Idlib, Syria – kumpulan pertama untuk wilayah yang dikuasai pembangkang melalui persimpangan Bab al Hawa dengan Turki.

Dua lagi kumpulan dijangka tiba sehingga penghujung tahun merangkumi 850,000 penduduk di barat laut Syria, kata ketua penyelaras COVID-19 di Idlib, Hossam Kora.

Katanya, keutamaan akan diberikan kepada kakitangan perubatan dan kemanusiaan, warga emas berumur 60 tahun ke atas dan individu berpenyakit kronik.

Pertubuhan Kesihatan Sedunia (WHO) sebelum ini memaklumkan pemberian pertama vaksin COVAX di Syria akan bermula pada awal Mei, membabitkan hampir 20 peratus penduduk atau lima juta orang di kedua-dua wilayah dikuasai pemerintah.

Syria dilanda wabak COVID-19 pada tahun lalu, dengan dua kes lonjakan pada Ogos dan Disember, termasuk peningkatan jangkiyan bulan lalu.-  Agensi


Rakyat Malaysia dijangka boleh tunai umrah tahun ini

MARANG, 26 Zulhijjah 1442H, Khamis – Rakyat Malaysia dijangka dibenarkan mengunjungi Arab Saudi termasuk menunaikan ibadah umrah dalam tahun ini, kata Menteri di Jabatan Perdana Menteri (Hal Ehwal Agama) Datuk Dr Zulkifli Mohamad Al-Bakri.

Beliau berkata, bagaimanapun keputusan itu bergantung kepada situasi semasa COVID-19 di negara ini termasuk kadar vaksinasi dan kebenaran kerajaan Arab Saudi.

“Insya-Allah dalam tahun ini, malah saya yakin mungkin dalam sebulan dua lagi, tetapi mengikut keadaan COVID-19 yang kita hadapi di samping kebenaran negara sana (Arab Saudi).

“Kita harap isu berkaitan penularan pandemik COVID-19 dapat diredakan sebaik mungkin dan dalam masa sama proses vaksinasi dapat diperbanyakkan lagi,” katanya ditemui pemberita selepas melawat Maahad Darul Quran Rusila, di sini hari ini.

Beliau berkata, kebenaran itu juga bergantung kepada prosedur operasi standard (SOP) yang ditetapkan Kementerian Kesihatan (KKM) dan Majlis Keselamatan Negara (MKN) serta SOP kerajaan Arab Saudi.

Arab Saudi telah membuka kembali pintunya kepada pelancong dari 49 negara termasuk Malaysia sejak 1 Ogos lepas, dengan mempermudah prosedur mendapatkan visa bagi tempoh setahun dan kebenaran tinggal hingga 90 hari di negara itu.

Dalam perkembangan lain, Zulkifli berkata, kerajaan telah bersiap sedia dengan beberapa tanah perkuburan antaranya di Bukit Jalil, Kuala Lumpur bagi menampung jumlah kematian akibat pandemik COVID-19 yang semakin meningkat.

Selain itu, katanya, kementerian juga telah mewujudkan sebuah pasukan khas yang antara lain berperanan memastikan jenazah pesakit COVID-19 dikebumikan dengan cepat.

“Kita akan tengok (proses) dari bilik mayat ke tanah perkuburan, kalau boleh kurang 24 jam dan apa yang saya lihat di Hospital Kuala Lumpur baru-baru ini boleh disingkatkan kepada lima atau enam jam. Namun, saya mohon kalau boleh tiga hingga empat jam selesai,” katanya. –  Bernama


‘Saya tak buat kerja cincai, sunguh-sungguh mahu bangunkan Putrajaya’

SAYA dipindahkan ke JPJ untuk bersihkan salah laku rasuah.

Bukan mudah, sebab JPJ ni memang terkenal dengan tempat yang sentuh apa pun boleh buat duit.

Saya nampak depan mata saya.

Sebab itu bila saya ditempatkan sebagai Pengarah JPJ Johor, waktu itu saya perkenalkan rotation staf. Ini supaya mereka tidak “duduk lama” buat kerja makan duit haram di satu-satu department.

Alhamdulillah berjaya kurangkan, walaupun tetap ada juga berlaku.

Tugas saya selesai. Saya tak faham kenapa mereka tergamak nak ambil duit-duit itu. Memang sudah membarah dari atas kementerian sampai pegawai bawahan.

Dalam perkhidmatan saya di sana, saya dikurniakan Pingat Emas SPRM atas integriti saya semasa bekerja. Ini adalah pingat yang saya terima dulu (dalam gambar).

Kita banteras, banteras betul-betul.
Kita buat kerja, tak mahu cincai-cincai.

Kita bangunkan Putrajaya, kita bangunkan betul-betul insyaAllah.

Saya Dato’ Mohd Rosli Ramli,
Calon 03 di Putrajaya
Undilah PEJUANG

Kenali saya: www.rosliramli.com


Jawi saran baca Qunut Nazilah setiap solat fardu

BANGI, 24 Rabiulakhir 1445H, Rabu – Semua masjid, surau Jumaat dan surau di seluruh Wilayah Persekutuan Kuala Lumpur, Putrajaya serta Labuan digesa melaksanakan bacaan Qunut Nazilah pada setiap waktu solat fardu bermula hari ini.

Gesaan itu dikeluarkan Jabatan Agama Islam Wilayah Persekutuan (Jawi) dalam kenyataan hari ini, bagi mendoakan kesejahteraan dan keselamatan rakyat Palestin.

Pengarah Jawi, Datuk Mohd Ajib Ismail berkata, ini susulan tragedi serangan berterusan rejim Israel di Semenanjung Gaza yang sehingga kini mengorbankan lebih 10,000 nyawa rakyat Palestin.

“Semoga doa dan munajat yang dititipkan tanpa henti dan kejauhan akan menjadi asbab pertolongan Allah SWT serta meringankan penderitaan dan menghentikan segera serangan kejam yang tidak berperikemanusiaan ke atas rakyat Palestin yang tidak berdosa,” katanya.

Menurut Kementerian Kesihatan Palestin, jumlah kematian akibat pengeboman Israel telah melebihi 10,300 orang, termasuk lebih 6,500 kanak-kanak dan wanita.

Keadaan kemanusiaan di Gaza juga terus merosot akibat pencerobohan dan sekatan rejim selama lebih sebulan ke atas wilayah itu.


Mesir rekod kes cacar monyet pertama

LONDON, 11 Safar 1444H, Khamis – Mesir mengesahkan kes cacar monyet pertama membabitkan seorang lelaki yang bermastautin di negara Eropah.

Kementerian Kesihatan dan Populasi Mesir berkata, lelaki berusia 42 tahun itu diasingkan di hospital dan keadaannya stabil.

“Kementerian Kesihatan dan Populasi mengumumkan bahawa sebagai sebahagian daripada susulan berterusan situasi epidemiologi, seorang warga Mesir disahkan positif virus cacar monyet.

“Jangkitannya ditemui melalui prosedur pemantauan epidemiologi yang dijalankan oleh kementerian,” katanya

Kementerian itu berkata, semua langkah kesihatan dan pencegahan telah diambil dengan kontak rapat pesakit, mengikut protokol rawatan dan susulan yang diluluskan oleh Pertubuhan Kesihatan Sedunia (WHO).

Wabak virus yang berterusan itu muncul pada Mei dan sejak itu telah merebak ke beberapa negara, termasuk Timur Tengah dan ia mengikuti pengasingan serta langkah kesihatan yang ketat selama dua tahun akibat pandemik COVID-19.

WHO telah mengisytiharkan kecemasan kesihatan global kerana penyakit itu telah merebak ke puluhan negara. – Agensi


Peluang kerjasama dengan pakar tingkat keselamatan siber

KUALA LUMPUR, 22 Rabiulawal 1442H, Ahad – Peruntukan RM27 juta kepada CyberSecurity Malaysia dalam Belanjawan 2021, membuka peluang kepada kerjasama lebih ramai penganalisis dan pakar akademik keselamatan dalam negara, untuk memberi pendedahan kualitatif dan pembangunan perisian keselamatan siber.

Pensyarah Kanan Pusat Pengajian Perang Saraf Media dan Informasi Universiti Teknologi Mara (UiTM), Dr Noor Nirwandy Mat Noordin berkata, kerjasama itu boleh merangkumi program kesedaran berterusan dan penyediaan manual perlindungan kendiri, bagi mengesan ancaman dan cubaan awal memerangkap pengguna digital atau menimbulkan ancaman kepada industri berkaitan.

“Pembangunan perisian dan kawal selia data-data penting yang lebih berpusat, juga harus dijadikan keutamaan kepada keselamatan siber, dalam memastikan kerjasama secara strategik dengan industri yang mempunyai akses data digital pengguna.

“Ia sekali gus juga dapat melindungi data-data penting dan perisian, daripada digodam golongan tidak bertanggungjawab yang bertujuan untuk melakukan jenayah siber,” katanya ketika dihubungi Bernama.

Noor Nirwandy berkata, inisiatif kerajaan dalam memperuntukkan RM500 juta kepada Jalinan Digital Negara (JENDELA), merupakan jalan terbaik bagi menyediakan pengaksesan internet lebih baik kepada 430 buah sekolah, bagi memastikan pembelajaran secara dalam talian dapat dilaksanakan lebih mudah.

“JENDELA adalah pemangkin kepada strategi dan pendekatan bersasar, yang menjadi aras tunjuk strategi jangka panjang penyelesaian dan penambahbaikan pembelajaran digital dan dalam talian dalam negara.

“Selain itu, skim pembiayaan komputer riba kepada pelajar universiti adalah berita yang dinantikan oleh mahasiswa kali ni, bagi meningkatkan kualiti pembelajaran secara dalam talian kepada mereka,” katanya.

Sementara itu, Ketua Pegawai Eksekutif CyberSecurity Malaysia Datuk Dr Amirudin Abdul Wahab berkata, pihaknya telah dan akan meneruskan kerjasama dengan mana-mana ahli akademik dari institusi pengajian tinggi, untuk meningkatkan keselamatan siber negara.

Beliau menyifatkan inisiatif kerajaan itu merupakan pengiktirafan, dalam usaha mencegah ancaman jenayah siber dan dalam masa sama memastikan wujudnya prasarana keselamatan siber yang selamat lagi kondusif di Malaysia.

“Berdasarkan statistik insiden keselamatan siber Pusat Bantuan Cyber999 kendalian CyberSecurity Malaysia, sehingga Oktober 2020 sebanyak 9,042 laporan dibuat berbanding 8,770 pada tahun 2019, iaitu peningkatan sebanyak 3.1 peratus, dengan insiden tertinggi yang dilaporkan adalah Penipuan, Pencerobohan dan Kod Berbahaya.

“Dengan tahap risiko semasa, jenis ancaman serta bilangan serangan siber yang berlaku, pendekatan keselamatan siber perlu dilaksanakan secara holistik melibatkan individu, proses, dan teknologi secara efektif, yang berupaya mengurangkan risiko serangan siber serta melindungi sistem rangkaian dan teknologi itu sendiri,” katanya dalam kenyataan.

Jumaat lepas Menteri Kewangan Tengku Datuk Seri Zafrul Tengku Abdul Aziz ketika membentangkan Belanjawan 2021 di Dewan Rakyat, mengumumkan kerajaan akan memperuntukkan RM27 juta kepada CyberSecurity Malaysia, bagi meningkatkan kawalan keselamatan siber negara.

Selain itu, kerajaan juga akan memperuntukan RM500 juta bagi melaksanakan JENDELA untuk 430 buah sekolah seluruh negara dan RM7.4 billion daripada Suruhanjaya Komunikasi dan Multimedia Malaysia (SKMM) untuk tahun 2021 dan 2022 bagi memperluaskan perkhidmatan jalur lebar. – Bernama


Kes melonjak, Hanoi perketat sekatan pergerakan 15 hari

HANOI, 14 Zulhijjah 1442H, Sabtu – Vietnam terpaksa melaksanakan sekatan pergerakan selama 15 hari di ibu kota Hanoi susulan lonjakan penularan wabak COVID-19 dari wilayah Delta Mekong selatan.

Arahan sekatan yang dikeluarkan lewat malam Jumaat melarang perhimpunan lebih daripada dua orang di khalayak ramai.

Selain itu, hanya pejabat kerajaan, hospital dan perniagaan penting yang dibenarkan untuk terus dibuka.

Awal minggu ini, bandar itu telah menghentikan semua aktiviti luar dan mengarahkan perniagaan yang tidak penting ditutup berikutan peningkatan kes.

Semalam, Hanoi melaporkan 70 jangkitan – yang tertinggi di bandar – sebahagian daripada 7,295 kes di negara itu dalam 24 jam terakhir.

Hampir 5,000 daripadanya dari metropolis terbesar di Vietnam, Bandar Ho Chi Minh selatan, yang juga telah melanjutkan sekatan pergerakan sehingga 1 Ogos.

Dalam gelombang terbaru COVID-19 sejak April, Vietnam telah mencatatkan lebih dari 83,000 jangkitan dan 335 kematian. – Agensi


Tiada lagi penjarakan sosial di Korea Selatan minggu depan

SEOUL, 29 Syaaban 1443H, Jumaat – Korea Selatan akan melonggarkan peraturan penjarakan sosial mulai minggu depan, dan merancang membatalkan lebih banyak sekatan COVID-19 pada akhir bulan ini termasuk kewajiban memakai pelitup muka di tempat terbuka.

Mulai 4 April ini, ketetapan had operasi kedai makan dan perniagaan lain akan ditarik balik, selain membenarkan perhimpunan persendirian sehingga 10 orang, kata Menteri Kesihatan, Kwon Deok-cheol.

Keputusan itu adalah langkah terbaharu Korea Selatan dalam melonggarkan sekatan wabak, selepas membatalkan status vaksinasi dan kuarantin untuk pengembara luar negara yang sudah divaksin.

Kwon berkata, kerajaan akan mengkaji menamatkan sekatan lain kecuali pemakaian pelitup muka di tempat tertutup, jika kadar jangkitan harian menurun dan sistem perubatan stabil dalam tempoh dua minggu akan datang.

Agensi Kawalan dan Pencegahan Penyakit Korea (KDCA) melaporkan 280,273 kes jangkitan pada Khamis, menjadikan jumlah keseluruhan kepada 13,275,818 dengan 16,590 kematian.

Kwon berkata, gelombang itu pernah berada di kemuncaknya pada pertengahan Mac lalu apabila jumlah kes harian melepasi 620,000.

Korea Selatan sebahagian besarnya berjaya mengehadkan kematian dan kes kritikal melalui program vaksinasi dan usaha pengesanan kontak secara agresif.

Hampir 87 peratus daripada 52 juta penduduk telah diberi vaksin sepenuhnya, dengan 64 peratus sudah mendapatkan dos penggalak, menurut data KDCA. – Agensi


Wabak taun: Hospital Syria dalam situasi berjaga-jaga

DAMSYIK, 16 Safar 1444H, Selasa – Hospital di ibu negara Syria dalam keadaan berjaga-jaga selepas lebih dua dozen kes taun dan sekurang-kurangnya tiga kematian dilaporkan di negara yang dilanda perang itu.

Punca utama penularan nampaknya adalah orang ramai meminum air tercemar serta menyiram tumbuh-tumbuhan di beberapa kawasan dengan air yang tidak bersih.

Infrastruktur Syria mengalami kerosakan teruk sejak konflik bermula pada Mac 2011, di mana penduduk di beberapa kawasan tidak mempunyai akses kepada air bersih.

Konflik telah mengorbankan ratusan ribu nyawa dan kehilangan separuh penduduknya yang sebelum perang berjumlah 23 juta.

Kebanyakan mereka tinggal di penempatan khemah di seluruh negara.

Pejabat Pertubuhan Kesihatan Sedunia di Damsyik tidak mempunyai sebarang komen segera mengenai isu berkenaan.

Agensi berita prorejim, SANA memetik ketua Kementerian Kesihatan di Damsyik, Mohammed Samer Shahrour sebagai berkata, kementerian sedang menyelaraskan dengan jabatan di semua wilayah untuk menguji air serta beberapa buah-buahan dan sayur-sayuran.

Katanya, hospital di bahagian yang dikuasai kerajaan mempunyai ubat-ubatan untuk menangani kes taun.

Di kawasan yang dikawal oleh pejuang disokong Amerika Syarikat (AS) di timur laut Syria, Ketua Jabatan Kesihatan di wilayah itu, Jwan Mustafa melaporkan, tiga kematian dan beberapa kes lain berlaku pada hujung minggu.

Mustafa berkata, kebanyakan kes di kawasan bawah kawalan Pentadbiran Autonomi Syria Utara dan Timur adalah di wilayah timur Deir Exxor.

Katanya, ada yang telah dibenarkan keluar dari hospital.

Di bandar utara Aleppo, pusat komersil terbesar di Syria, Kementerian Kesihatan melaporkan 15 kes termasuk seorang kanak-kanak berusia sembilan tahun yang mengalami cirit-birit dan muntah sebelum mendapatkan rawatan dan dibenarkan keluar.

Kementerian berkata, taun juga ditemui di sebuah kilang yang membuat ais batu dan ditutup serta-merta.

Kementerian Kesihatan menggesa penduduk supaya memastikan mereka meminum air daripada sumber yang diketahui bersih serta mencuci buah-buahan dan sayur-sayuran dengan sebaik-baiknya. – Agensi


Rasuah: SPRM tahan 59 staf universiti awam, swasta sejak 2017

KUALA LUMPUR, 25 Safar 1444H, Rabu – Suruhanjaya Pencegahan Rasuah Malaysia (SPRM) menahan 59 kakitangan universiti awam dan swasta dengan 49 daripadanya didakwa di Mahkamah antara 2017 dan Ogos tahun ini, atas kesalahan rasuah.

Timbalan Ketua Pesuruhjaya (Pencegahan) SPRM Datuk Seri Norazlan Mohd Razali berkata kes itu melibatkan sejumlah RM1,323,203.68 wang haram iaitu RM1,311,403.68 daripada universiti awam dan RM11,800 universiti swasta.

Beliau berkata antara kes itu melibatkan seorang pengarah universiti awam yang ditahan baru-baru ini, didakwa menerima sebuah kereta sebagai dorongan untuk membantu sebuah syarikat mendapatkan tender bernilai RM1.6 juta dan seorang profesor universiti yang turut ditahan berhubung dakwaan tuntutan palsu melibatkan dana penyelidikan RM66,000.

“Insiden rasuah seperti sogokan, penyalahgunaan kuasa, tuntutan palsu dan lain-lain kesalahan kewangan berlaku di universiti awam dan swasta kita,” katanya dalam ucaptama pada majlis pelancaran Rangka Kerja Pencegahan Rasuah di Universiti Islam Antarabangsa (UIAM) Gombak di sini, hari ini.

Beliau berkata segala bentuk amalan rasuah seperti penyalahgunaan kuasa dan penipuan akreditasi dalam pendidikan tinggi memberi implikasi besar terhadap reputasi institusi dan mengurangkan nilai teras yang cuba diajar kepada penuntut iaitu kejujuran.

Mengenai UIAM, Norazlan berkata ia dinilai sebagai agensi berisiko sederhana pada 2020 tetapi ia tidak bermakna universiti awam itu bebas daripada sebarang amalan rasuah.

“Sejak 2017 hingga Ogos 2022, kami hanya mempunyai dua kes terhadap kakitangan UIAM. Berdasarkan rekod, saya percaya UIAM telah dikendalikan dengan rejim tadbir urus yang agak ketat dan tidak hairanlah jika ia bertujuan untuk memastikan sifar rasuah dengan pengenalan Rangka Kerja Pencegahan Rasuah bagi tempoh lima tahun akan datang,” katanya.

Rangka Kerja tersebut menggariskan prinsip dan tatacara universiti terhadap amalan rasuah dalam menjalankan perniagaannya bagi memastikan ahli lembaga pengarah, pihak berkuasa universiti dan semua kakitangan menjunjung nilai-nilai murni dan integriti ke arah mencapai visi dan misinya. – Bernama


COVID-19: 1,114 kes baharu, 803 pulih

KUALA LUMPUR, 28 Rabiulawal 1442H, Sabtu – Kes baharu COVID-19 yang direkodkan hari ini masih kekal empat digit iaitu 1,114 kes menjadikan jumlah kes positif dalam negara sebanyak 46,209 kes, kata Ketua Pengarah Kesihatan Tan Sri Dr Noor Hisham Abdullah.

Ia menjadikan bilangan kes aktif kebolehjangkitan mencatat 12,131 kes, manakala jumlah kes pulih hari ini adalah 803 kes menjadikan jumlah kumulatif kes pulih sebanyak 33,772 kes.

Menurut Dr Noor Hisham, daripada 1,114 kes baharu hari ini, sebanyak 1,112 adalah kes penularan dalam negara manakala bakinya adalah kes import.

Penularan tempatan menyaksikan Sabah mencatatkan jumlah kes baharu tertinggi dengan 391 kes, diikuti Negeri Sembilan (371), Selangor (199), Perak (53), Pulau Pinang (34), Kuala Lumpur (13) dan Johor (15).

“Negeri lain adalah Kedah dengan 10 kes, Labuan (lapan), Melaka (enam), Kelantan (lima), Sarawak (tiga) dan Putrajaya mencatat empat kes,” katanya dalam kenyataan mengenai perkembangan COVID-19 hari ini.

Sementara itu, bagi kes import yang mendapat jangkitan dari luar negara melibatkan seorang warganegara dan seorang bukan warganegara yang tiba dari Indonesia dan Jordan.

Dr Noor Hisham berkata terdapat dua kes kematian COVID-19 hari ini menjadikan jumlah kumulatif kematian di Malaysia adalah 306 kes.

Beliau berkata kes kematian itu melibatkan wanita berumur 78 tahun yang mendapat rawatan di Hospital Queen Elizabeth, Sabah dan mempunyai sejarah osteoarthritis.

Selain itu, kes kematian turut melibatkan lelaki berumur 51 tahun yang mendapat rawatan di hospital sama dan mempunyai sejarah penyakit darah tinggi, kencing manis dan buah pinggang kronik.

Sehingga kini, terdapat 103 kes positif COVID-19 yang sedang dirawat di Unit Rawatan Rapi (ICU) dengan 43 kes memerlukan bantuan pernafasan. – Bernama


Pakistan kutuk serangan, kekejaman Israel ke atas Palestin

NEW DELHI, 8 Muharam 1444H, Sabtu – Perdana Menteri Pakistan, Shehbaz Sharif pada Sabtu mengutuk keras serangan udara terbaru Israel ke atas Semenanjung Gaza sebagai ‘tindakan keganasan.’

Menurut Shehbaz, tindakan Israel itu mencerminkan sikapnya yang biadab dan kejam kerana mensasarkan rakyat Palestin tanpa mempedulikan akibatnya.

“Pakistan mengutuk sekeras-kerasnya serangan udara Israel,” kata Perdana Menteri Pakistan itu.

Israel pada Jumaat membunuh 10 rakyat Palestin, termasuk seorang kanak-kanak perempuan berusia lima tahun, dalam serangan peluru berpandu di Semenanjung Gaza, yang digambarkan sebagai sebuah ‘penjara terbuka’ berikutan sekatan Israel.

Taysir Al Jabari, seorang pemimpin kumpulan Jihad Islam, adalah antara yang terbunuh. – Bernama


Polis rampas 6,600 kg ayam sejuk beku seludup

JELI, 30 Jamadilakhir 1442H, Jumaat – Polis menahan dua lelaki dan merampas ayam sejuk beku seberat 6,600 kilogram (kg) bernilai sekitar RM60,500 yang dipercayai diseludup dari negara jiran, di Kampung Ayer Lanas, di sini, semalam.

Ketua Polis Daerah Jeli DSP Ahmad Arifin berkata dua lelaki berumur 18 dan 27 tahun itu ditahan pada pukul 9.00 pagi selepas polis memeriksa sebuah lori susulan maklumat awam, dan menemui 550 kotak berisi ayam sejuk ayam berkenaan.

Beliau berkata kedua-dua suspek gagal mengemukakan sebarang permit import yang sah oleh Jabatan Perkhidmatan Kuarantin dan Pemeriksaan Malaysia (MAQIS) dan gagal mengemukakan sijil kesihatan yang dikeluarkan dari negara asal, untuk membawa ayam sejuk beku berkenaan masuk ke Malaysia.

Dalam satu kenyataan di sini hari ini, beliau berkata kesemua tangkapan dan rampasan itu diserahkan kepada pihak MAQIS untuk disiasat di bawah Sekyen 11 (1) Akta Perkhidmatan Kuarantin dan Pemeriksaan Malaysia 2011 (Akta 728).

“Pesalah boleh dihukum mengikut Seksyen 11 (3) Akta sama, yang memperuntukkan hukuman denda tidak melebihi RM100,000 atau penjara enam tahun atau kedua-duanya,” katanya. – Bernama


Isu tanah Kampung Baru: Dakwaan Khalid tidak benar

KUALA LUMPUR, 5 Jamadilakhir 1443H, Sabtu – Dakwaan Ahli Parlimen Shah Alam Khalid Abd Samad berhubung tiada pertemuan dijalankan antara pemaju dan pemilik tanah Kampung Sungai Baru, Kampung Baru, di sini bersama Menteri Wilayah Persekutuan Datuk Seri Dr Shahidan Kassim, adalah tidak benar.

Perbadanan Pembangunan Kampong Bharu (PKB) menjelaskan, sesi perjumpaan antara Shahidan bersama pemilik diaturkan pada 6 Disember lepas di Menara 1, Dewan Bandaraya Kuala Lumpur, manakala perjumpaan bersama pemaju diadakan 8 Disember lalu, bagi menyelesaikan isu berbangkit pengambilan tanah di kampung berkenaan.

“Hasil perjumpaan berkenaan, Menteri Wilayah Persekutuan meminta pemaju untuk mengkaji semula tawaran atau pakej yang lebih baik untuk diberikan kepada pemilik Kampung Sungai Baru, bagi membantu mereka mendapat sebuah rumah dan wang tunai,” menurut PKB dalam kenyataan.

PKB memaklumkan pada 10 Disember, pemaju bersetuju menyediakan tawaran baharu dinamakan Pakej Harmoni kepada pemilik unit flat, yang diputuskan jumlah pampasan oleh Jabatan Ketua Pengarah Tanah dan Galian Persekutuan Wilayah Persekutuan Kuala Lumpur (JKPTGWPKL), pada sesi siasatan pengambilan tanah.

“Pakej Harmoni menawarkan sebuah unit kediaman berkeluasan 900 kaki persegi yang bernilai RM300,000, dengan jumlah pampasan pengambilan tanah yang diterima oleh pemilik flat dipulangkan separuh kepada pemaju.

“Sebagai contoh, pemilik yang menerima pampasan pengambilan tanah berjumlah RM250,000 boleh memiliki pakej ini dengan harga RM125,000 sahaja,” menurut kenyataan itu.

Kenyataan itu menyebut kediaman Pakej Harmoni dilengkapi tiga bilik tidur, dua bilik air berserta satu petak aksesori tempat letak kereta, sementara pakej itu bagi pemilik teres pula akan ditawarkan semasa siasatan pengambilan tanah yang diadakan kelak.

Bagi projek pembangunan semula Kampung Baru dijangka mengambil masa 10 tahun dan dilaksanakan secara berperingkat, bagi memastikan aliran tunai pemaju mampu untuk menampung pelaksanaan pembangunan bagi plot berikutnya dalam tempoh tersebut.

“Pendekatan dan tindakan segera Menteri Wilayah Persekutuan berkenaan isu ini telah menyelesaikan isu pemilik tanah terlibat dengan pengambilan tanah,” menurut kenyataan tersebut.

Pada 5 Januari lepas, Khalid dilaporkan berkata sehingga kini, tiada pertemuan dibuat antara pemaju dan pemilik tanah Sungai Baru, Kampung Baru dengan Shahidan bagi menyelesaikan isu berbangkit pengambilan tanah di kawasan berkenaan. – Bernama


MIC tuntut kerusi ‘boleh menang’ dari UMNO untuk PRU15

SUNGAI SIPUT, 8 Rejab 1442H, Sabtu – Meski tanda tanya sama ada Pilihan Raya Umum ke-15 (PRU15) akan diadakan dalam masa terdekat belum terjawab, MIC kini mahu menuntut kerusi-kerusi yang boleh dimenangi daripada UMNO.

Presidennya, Tan Sri S Vigneswaran berkata, pihaknya mahu kembali berada di dalam kerajaan khususnya di negeri.

Dakwanya, pada PRU14 lalu, UMNO juga tewas di beberapa kerusi Parlimen dan Dewan Undangan Negeri (DUN) yang ditandingi, maka pada PRU akan datang, MIC perlu diberikan ruang bertanding di kerusi-kerusi boleh dimenangi.

“Seperti mana dilakukan oleh MIC pada dua pilihan raya sebelum ini dengan menyerahkan kerusi milik MIC kepada UMNO, maka parti itu juga berhasrat UMNO berbuat demikian pada pilihan raya akan datang.

“Kita memohon jasa baik UMNO juga kepimpinan negeri supaya memberikan kita satu kerusi yang boleh dimenangi supaya boleh bersama kerajaan ini (Perak) sebagai Exco kerajaan negeri.

“Permintaan kita ini bukanlah satu permintaan yang tidak waras,” katanya seperti dilapor Sinar Harian Online.

Beliau berkata demikian selepas Program Penyerahan Mesin Jahit dan Sumbangan Cek kepada golongan B40 sekitar Parlimen Sungai Siput di Pejabat MIC Sungai Siput, pada hari ini.

Katanya, sebelum ini MIC sanggup berkorban dengan menyerahkan kerusi DUN Behrang, DUN Hutan Melintang dan DUN Pasir Panjang kepada UMNO kerana mahu memastikan Barisan Nasional (BN) menerajui Perak.

Justeru, parti itu akan membuat rayuan kepada pucuk pimpinan BN, UMNO Pusat dan negeri supaya boleh memberi satu kerusi yang boleh dimenangi.

Pun begitu, Vigneswaran berkata, susunan kerusi parti itu akan mengikut acuan BN dan beliau berharap pengagihan kerusi dapat diselesaikan dengan kepimpinan parti-parti di dalam kerajaan Perikatan Nasional (PN).

Sementara itu, ketika ditanya sama ada PRU15 akan dibuat dalam masa terdekat berikutan vaksin yang akan diberikan kepada semua rakyat, Vigneswaran berkata, perkara tersebut bergantung kepada keadaan darurat dihadapi negara.

“Sebarang keputusan juga bergantung kepada pertimbangan Yang di-Pertuan Agong berdasarkan faktor keselamatan serta kesesuaian bagi menamatkan darurat berkenaan,” katanya.


Aliran trafik di lebuh raya arah Utara perlahan

KUALA LUMPUR, 1 Syawal 1443H, Isnin – Aliran trafik di lebuh raya menghala ke utara dari Tapah ke Gopeng perlahan berikutan ramai yang masih mengambil peluang pulang ke kampung untuk menyambut Hari Raya hari ini.

Jurucakap Lembaga Lebuhraya Malaysia (LLM) ketika dihubungi berkata aliran trafik di laluan tersebut perlahan sejauh 8.3 kilometer namun di lebuh raya Kuala Lumpur-Karak dan Lebuhraya Pantai Timur lancar di kedua-dua arah.

Tinjauan Bernama di Plaza Tol Sungai Besi dan Plaza Tol Gombak juga mendapati jumlah kereta semakin meningkat di laluan tersebut tetapi perjalanan masih lancar.

Penyimpan Mohor Besar Raja-Raja Tan Sri Syed Danial Syed Ahmad semalam mengumumkan umat Islam di Malaysia menyambut Hari Raya Aidilfitri hari ini.

Sebelum ini, ramai menjangkakan Aidilfitri akan disambut pada 3 Mei namum kerana hari cuti umum Hari Pekerja yang jatuh pada Ahad menyebabkan ramai sudah memulakan perjalanan balik kampung bermula Jumaat minggu lepas.

Orang ramai boleh mendapatkan maklumat trafik terkini menerusi talian bebas tol Plusline di 1800-88-0000 dan laman Twitter di www.twitter.com/plustrafik atau talian LLM di 1-800-88-7752 serta laman Twitter di www.twitter.com/LLMinfotrafik. – Bernama


Tiga nelayan Palestin maut dalam satu letupan

SEMENANJUNG GAZA, 23 Rejab 1442H, Ahad – Tiga nelayan Palestin terkorban dalam sebuah letupan kapal di perairan Gaza, hari ini.

Ketika kejadian, dua beradik lelaki dan seorang sepupu mereka sedang berlayar di luar bandar Khan Younis, dekat selatan Semenanjung Gaza.

Bagaimanapun, punca letupan masih belum diketahui, kata wakil persatuan nelayan, Nezar Ayyash.

Media Palestin melaporkan, rejim pengganas Israel telah melepaskan tembakan ke arah nelayan Palestin yang berlayar dari bandar Gaza, memaksa mereka kembali ke pantai.

Namun, rejim pengganas Israel kononnya menafikan letupan itu berpunca daripada perbuatan mereka. -Agensi


Tiga maut terhidu gas dalam loji kumbahan di Pantai Dalam

KUALA LUMPUR, 10 Jamadilawal 1442H, Jumaat – Tiga lelaki maut selepas terhidu gas ketika melakukan kerja-kerja pembersihan sebuah loji kumbahan di Jalan Pantai Permai 1, Pantai Dalam, di sini hari ini.

Mereka yang terdiri daripada dua warga tempatan dan seorang Bangladesh itu adalah pekerja kontraktor pembersihan.

Pusat Gerakan Operasi Jabatan Bomba dan Penyelamat Malaysia (JBPM) Kuala Lumpur dalam kenyataan memaklumkan kejadian dilapor pada jam 2.41 petang, membabitkkan enam lelaki yang merupakan pekerja pembersihan mengalami masalah pernafasan akibat terhidu gas dalam loji kumbahan itu.

“Dua daripada mereka berjaya menyelamatkan diri sebelum bomba tiba, manakala empat lagi mangsa masih berada di dalam tangki loji itu,” menurut kenyataan itu.

Kenyataan itu menyatakan anggota Pasukan Khas Bahan Kimia Berbahaya (Hazmat) bomba turut melakukan kerja-kerja bacaan udara dan pengudaraan di lokasi, bagi memastikan kualiti udara dalam keadaan selamat.

“Seorang mangsa berjaya diselamatkan dan dihantar ke hospital,” jelas kenyataan itu.

Kenyataan itu memberitahu tiga lelaki yang maut dikeluarkan daripada loji itu oleh anggota Unit Pasukan Penyelamat Di Air (PPDA) dan pasukan Hazmat melakukan proses dekontaminasi sebelum diserah kepada polis untuk tindakan lanjut. – Bernama


PBB harap perjanjian eksport bijirin melalui Laut Hitam dilanjutkan

GENEVA, 14 Rabiulawal 1444H, Selasa – Ketua Bantuan Pertubuhan Bangsa-Bangsa Bersatu (PBB), Martin Griffiths yakin perjanjian PBB yang membenarkan eksport bijirin yang digunakan di Pelabuhan Laut Hitam dari Ukraine akan dilanjutkan lagi.

Ini susulan perjanjian yang bermula sejak Julai dan membenarkan lebih enam juta tan bijirin dan makanan lain yang dieksport itu akan tamat bulan depan.

Griffiths dan pegawai, Rebeca Grynspan dijangka ke Moscow bulan ini bagi membincangkan perkara berkenaan dengan pegawai Russia.

“Pandangan kita di PBB sudah tentu mahu perjanjian ini diteruskan dan diperluaskan lagi pelbagai barangan dan saya yakin kerjasama ini dapat diteruskan.

“Kita juga mengharapkan ia dibenarkan untuk tempoh yang lebih panjang, paling kurang setahun lagi,” kata Griffiths dalam sidang media.

Katanya, pihaknya kini sedang berusaha untuk memperluaskan lagi perjanjian dengan pelbagai barangan lain untuk tujuan eksport termasuk bahan baja dengan kapasiti tambahan.

Tindakan mengeksport ammonia ini merupakan keperluan tinggi dunia dan perkara ini perlu dimaklumkan kepada golongan petani tempatan bagi membolehkan pihak mereka membuat persediaan pada musim akan datang. – Agensi


Khalil Awawdeh henti mogok lapar, dibebaskan Oktober ini

RAMALLAH, 4 Safar 1444H, Khamis – Tahanan Palestin di penjara haram Israel, Khalil Awawdeh menangguhkan mogok lapar selama 172 hari pada Rabu, selepas dijamin pembebasan Oktober ini.

Ini selepas Khalil, 40, mencapai persetujuan dengan rejim Israel untuk menetapkan had bagi penahanan pentadbirannya dan akan dibebaskan pada 2 Oktober nanti, kata Suruhanjaya Hal Ehwal Tahanan dan Bekas Tahanan.

Bagaimnapun, Khalil akan kekal di hospital untuk rawatan selepas mengalami kemerosotan serius pada kesihatannya.

Dia sebelum ini bertegas meneruskan mogok lapar apabila Israel memutuskan untuk menggantung tempoh penahanan buat sementara sehingga keadaan kesihatannya beransur pulih.

Khalil ditahan sejak 27 Disember tahun lalu di bawah penahanan pentadbiran selama enam bulan, dan melancarkan protes terhadap tindakan pihak berkuasa Israel itu.

Dia pernah menghentikan mogok lapar selepas 111 hari kemudian apabila Israel berjanji membebaskannya, namun kembali meneruskan tindakan itu setelah pihak berkuasa rejim memperbaharui tempoh penahanan selama empat bulan lagi.

Israel meletakkan ribuan rakyat Palestin di bawah tahanan pentadbiran untuk satu tempoh panjang, tanpa dibicarakan atau diberitahu pertuduhan ke atas mereka.-  Agensi


Pastikan penceramah ada tauliah mengajar di Perlis

BANGI, 28 Syaaban 1444H, Selasa – Setiap penceramah agama Islam diwajibkan mendapatkan tauliah mengajar yang dikeluarkan Jawatankuasa Pengawasan Pengajaran Agama Islam, selaras dengan Seksyen 118 Enakmen Pentadbiran Agama Islam Perlis (EPAI) 2006.

Raja Perlis, Tuanku Syed Sirajuddin Jamalullail bertitah, kegagalan mematuhi perkara itu adalah tertakluk kepada Seksyen 110 EPAI berkaitan kesalahan mengajar agama Islam atau perkara-perkara mengenai agama Islam tanpa tauliah dan Enakmen Jenayah Dalam Syarak 1991.

Justeru, baginda mengingatkan semua pihak supaya sentiasa mematuhi segala dasar yang dikeluarkan Majlis Agama Islam dan Adat Istiadat Melayu Perlis (MAIPs) serta agensi-agensi seperti Jabatan Mufti Negeri Perlis (JMNPs), Jabatan Hal Ehwal Agama Islam Perlis (JAIPs) dan Jabatan Kehakiman Syariah Negeri Perlis (JKSNPs).

“Dalam hubungan ini, dipohon pihak berkuasa agama Islam negeri untuk memantau dan memastikan agar setiap penceramah di negeri Perlis perlulah mendapatkan tauliah daripada Jabatan Mufti Negeri Perlis.

“Sekiranya berlaku sebarang pelanggaran berhubung perkara ini, siasatan dan tindakan undang-undang perlu diambil terhadap penganjur dan juga penceramah bagi mengelakkan daripada perkara tersebut berulang,” titah baginda dalam kenyataan, hari ini.

Tuanku Syed Sirajuddin bertitah, ketetapan itu perlu dilaksanakan oleh semua pihak tidak kira agensi kerajaan negeri atau Persekutuan, badan swasta dan orang perseorangan.

“Besarlah harapan beta agar segala yang dizahirkan dalam titah ini dapat diberikan perhatian dan ditaati oleh seluruh rakyat yang dikasihi,” titahnya.

Pada masa sama, baginda bertitah, Perkara 5 Undang-Undang Tubuh Kerajaan Perlis 1948 turut memperuntukkan mengenai agama negeri Perlis adalah Islam Ahli Sunnah Waljama’ah seperti diamalkan dalam negeri.

Titah baginda, selain itu, Perkara 6 (1) Undang-Undang Tubuh Kerajaan Perlis 1948 juga telah memberi kuasa bagi penubuhan MAIPs di negeri ini.

“MAIPs diamanahkan untuk membantu dan menasihati raja pemerintah dalam memberikan timbang tiliknya terhadap perkara-perkara berkaitan agama Islam dan Adat Istiadat Melayu Perlis yang mesti dihormati dan dipertahankan sewajarnya,” titahnya.


Mohon Agong beri pengampunan diraja kepada Najib: PSUAM

BANGI, 4 Muharram 1443H, Jumaat – Pertubuhan Sahabat Ulul Amri Malaysia (PSUAM) memohon kepada Yang di-Pertuan Agong (YDPA) agar memberikan pengampunan diraja kepada Datuk Seri Najib Razak – yang berdepan pertuduhan di mahkamah.

Pengerusinya, Syed Muhammad Imran Syed Abdul Aziz berkata, pengampunan berkenaan penting bagi membolehkan bekas Perdana Menteri itu kembali mentadbir negara.

Katanya, pelantikan Ahli Parlimen Pekan itu menepati kriteria sebagai Perdana Menteri Interim untuk menyelamatkan negara dari kemelut politik dan pandemik ketika ini.

“Saya lihat kebanyakan rakyat Malaysia ingin Najib kembali mentadbir negara. Dengan itu saya memohon mungkin di mata Seri Paduka Baginda jika ada kekhilafan yang berlaku ke atas Najib, saya memohon ia dapat dimaafkan.

“Dan kami memerlukan Perdana Menteri yang baharu sekarang. Jika Najib menjadi Perdana Menteri Interim, dan keputusan rayuan mahkamah memihak kepada Najib, akan ada suara-suara sumbang yang akan menyatakan Najib mencampuri urusan mahkamah, itu yang kita tidak mahu.

“Kami mahukan Najib mentadbir negara ini secara baik dan aman, tanpa ada ganggu gugat oleh sesiapa. Itulah yang dimaksudkan dengan pengampunan diraja,” katanya seperti dilapor portal media tempatan hari ini.

Beliau berkata demikian selepas menyerahkan permohonan pengampunan diraja di Istana Negara hari ini.

Dalam pada itu, Imran berkata, meskipun ramai calon yang boleh dicadangkan sebagai Perdana Menteri Interim atau ‘caretaker’, namun Najib mempunyai dua kriteria penting dalam mentadbir negara.

“Pada pendapat saya, saya yakin jika Datuk Seri Najib kembali mentadbir, negara kita bukan sahaja bebas wabak COVID-19, tetapi ekonomi negara mencanak naik berdasarkan dua kriteria dimilikinya iaitu kepercayaan oleh Seri Paduka Baginda dan pengalaman beliau sebagai bekas Perdana Menteri dalam mentadbir negara,” katanya.


Gaza menunggu dan memanggil anda semua!

KEPADA semua ratusan pertubuhan, NGO, organisasi, syarikat, parti politik, individu dan institusi yang mengutip puluhan juta ringgit Malaysia dari rakyat Malaysia atas nama “perjuangan Palestin” baru-baru ini, saya ingin bertanya:

Sudahkah anda sampaikan dan salurkan semua kutipan dana yang dikumpul itu kepada rakyat Palestin umumnya dan penduduk Gaza khususnya?

Mereka sedang menunggu pembuktian dari seruan dan semangat kalian!

Bangunan, rumah, sekolah dan infrastruktur mereka sudah rosak teruk. Hospital mereka sudah kehabisan bekalan ubat-ubatan. Anak-anak yatim semakin bertambah ramai.

Kepiluan para ibu yang kematian anak-anak kecil mereka sungguh menggoncang jiwa. Keluarga-keluarga mereka sudah kehilangan mata pencarian hidup.

Kecederaan dan kecacatan anggota sudah menjadi realiti yang perit untuk diceritakan. Sumber tenaga, kuasa, elektrik dan air semakin kritikal.

Di mana semua bantuan yang dijanjikan? Di mana semua kepedulian yang dilaungkan? Di mana semua ikatan persaudaraan yang diteriakkan?
Ke mana perginya semua ketelusan, ketulusan dan keikhlasan?

Mereka sedang menunggu dan memanggil anda. Sudah tidurkah kalian semua?

Mohd Luttfi Abd Khalid
Pengerusi iPeguam/Pemerhati politik


Malaysia harap UAE bawa isu Palestin dan Myanmar ke majlis Keselamatan PBB

ABU DHABI, 30 Safar 1444H, Selasa – Malaysia berharap Emiriah Arab Bersatu (UAE) menggunakan statusnya sebagai ahli bukan tetap Majlis Keselamatan Pertubuhan Bangsa Bangsa Bersatu (PBB) bagi mengetengahkan isu-isu antarabangsa seperti Palestin dan Myanmar.

Perdana Menteri Datuk Seri Ismail Sabri Yaakob berkata, UAE boleh memainkan peranan aktif dalam isu-isu Palestin dan Myanmar, terutamanya yang berkaitan dengan pelarian Rohingya dan lain-lain dalam tempoh keanggotaan tahun 2022 dan 2023.

“Saya dan Presiden ada berbincang tentang masalah Palestin yang tidak selesai selesai… PBB dan kuasa-kuasa besar tidak serius.

“Saya nyatakan pandangan Malaysia supaya semua negara perlu jujur dalam menyelesaikan isu Palestin,” katanya pada sidang media sempena lawatan kerja beliau ke UAE, hari ini.

Menurut Ismail Sabri, dalam pertemuan dengan Presiden UAE Sheikh Mohamed bin Zayed Al Nahyan di Kediaman Presidenpada Isnin, beliau menyatakan hasrat supaya negara-negara Islam mempunyai pandangan yang sama dalam soal Palestin.

“Dalam soal konflik di Ukraine, dunia bertindak cepat, sekatan dibuat terhadap Rusia tanpa kelulusan PBB. Ini bertentangan dengan prinsip PBB yang mana semua sekatan perlu kelulusan PBB. Di Palestin, tanah dirampas, rakyat dibunuh dan semua ini berlaku sejak Israel ditubuhkan,” katanya.

Ismail Sabri berkata, selain soal Palestin dan Myanmar, kedua-dua mereka juga ada berbincang dan bertukar pandangan mengenai transformasi PBB, termasuk kuasa veto dan cadangan setiap benua mempunyai satu wakil dalam Majlis Keselamatan PBB.

Pada pertemuan itu juga, Perdana Menteri berkata,  beliau telah melahirkan ucapan penghargaan atas sumbangan UAE sebanyak US$6 juta untuk Kursi Sheikh Zayed Al Nahyan di Institute of Strategic & International Studies (ISIS) Malaysia.

Kursi itu ditubuhkan untuk mempromosikan keamanan sejagat melalui penyelidikan, persidangan dan dialog antarabangsa, tambah beliau.

Perdana Menteri juga berkata beliau telah menjemput Sheikh Mohamed untuk melawat ke Malaysia. – Bernama


Taliban haramkan BBC, Voice of America di Afghanistan

KABUL, 25 Syaaban 1443H, Isnin – Taliban mengharamkan agensi berita antarabangsa, BBC dan Voice of America (VOA) daripada menyiarkan berita berkaitan Afghanistan.

BBC melaporkan penyiaran beritanya dalam bahasa Pashto, Persian dan Uzbek telah diharamkan di Afghanistan.

Tindakan berkenaan dibuat selepas Taliban mengarahkan rakan kongsi BBC TV termasuk stesen televisyen tempatan, Shamshad, Ariana dan Arezo mengeluarkan penyiaran antarabangsa itu dari saluran Afghanistan.

Sementara itu, kumpulan sumber media gergasi Afghanistan, MOBY memberitahu, keputusan sama turut dibuat ke atas agensi penyiaran VOA berikutan arahan daripada perisikan Taliban.

Terdahulu, jurucakap Kementerian Kebudayaan dan Maklumat, Abdul Haq Hammad mengesahkan bahawa saluran penyiaran VOA dihentikan.

Bagaimanapun, stesen penyiar radio yang dibiayai Amerika Syarikat (AS) itu masih mengekalkan operasi di Afghanistan dan tidak membuat keputusan untuk menamatkan operasi di negara berkenaan.

Pegawai Taliban berkata, penyiaran VOA bertentangan dengan polisi kerajaan.

Sebelum ini, Taliban menahan 11 petugas media termasuk tiga petugas TOLOnews.

Sehingga kini, masih ramai petugas media membuat liputan di Afghanistan namun tidak mampu menjalankan tugas mereka secara terbuka berikutan ketakutan dengan tindak balas Taliban.

Ramai petugas media dipenjarakan atau diseksa ketika menjalankan tugas mereka.

Sementara itu, ketua BBC World Service, Tarik Kafala menggesa Taliban menarik semula keputusan berkenaan dan membenarkan operasi penyiaran di Afghanistan dikembalikan segera. – Agensi


PRU15 boleh buat paling cepat seminggu selepas bubar

BANGI, 14 Rabiulawal 1444H, Selasa – Suruhanjaya Pilihan Raya (SPR) boleh melaksanakan Pilihan Raya Umum ke-15 (PRU15) dalam tempoh seminggu, iaitu tempoh paling cepat selepas tarikh pembubaran Parlimen.

Malah, boleh dipercepatkan lagi sekiranya SPR melakukan persiapan rapi dari segi pentadbiran termasuk lokasi mengundi dan penjumlahan undi, kertas undi, kertas daftar pemilih dan dakwat kekal, kata bekas Pengerusi SPR, Tan Sri Abdul Aziz Mohd Yusof.

“Ketika zaman saya dahulu, (PRU) ambil masa lebih kurang seminggu. Tetapi kalau semua sudah bersedia, mungkin boleh diumumkan lebih awal daripada tempoh tersebut.

“Pihak SPR akan mengadakan mesyuarat khas untuk mendapat keputusan ahli.

“Namun semua itu mesti ada persetujuan dari semua ahli,” katanya seperti dilapor akhbar tempatan, hari ini.

Tegas beliau, SPR juga mengambil kira beberapa faktor-faktor lain sebelum menetapkan tarikh mengundi PRU15.

“Pertama kita akan pastikan adakah tempoh berkenaan ada perayaan seperti hari raya, Deepavali, perayaan Krismas, Tahun Baharu Cina atau perayaan libatkan kaum-kaum,” katanya.

Beliau turut menjelaskan, hari mengundi juga perlu disertai semua negeri.

“Kalau boleh, SPR tidak mahu ada negeri yang tidak bubarkan Dewan Undangan Negeri sebab kena buat dua kali,” katanya.

Malah, faktor-faktor lain seperti cuaca dan bencana alam juga memainkan peranan penting dalam menentukan tarikh pengundian dalam pilihan raya.


Jais kumpul al-Quran, buku agama rosak akibat banjir

BANGI, 23 Jamadilawal 1443H, Selasa – Jabatan Agama Islam Selangor (Jais) menetapkan langkah-langkah yang perlu diambil dalam menguruskan naskhah al-Quran dan buku agama yang rosak akibat banjir.

Selaras dengan tanggungjawabnya menjaga kesucian al-Quran, Jais telah menetapkan pusat pengumpulan naskhah al-Quran dan buku agama yang musnah akibat banjir di enam lokasi terjejas.

Enam lokasi itu membabitkan Tanah Perkuburan Islam Sungai Serai (Daerah Hulu Langat), Tanah Perkuburan Islam Johan Setia (Daerah Klang), Masjid Al-Madaniah USJ 18, Subang Jaya (Daerah Petaling), Masjid As-Solihin Kancong Darat (Kuala Langat), Kompleks Islam Daerah Kuala Selangor dan Masjid Raja Haji Fi Sabilillah, Cyberjaya (Sepang).

Pengarah Jais berkata, semua pihak khususnya umat Islam di lokasi yang terjejas, boleh dan hendaklah menghantar naskhah al-Quran dan buku-buku agama yang telah mengalami kerosakan ke masjid-masjid kariah berdekatan mulai 27 Disember 2021 sehingga 30 Disember 2021 (Khamis), sebelum naskhah tersebut dikumpulkan di enam lokasi.

“Pihak masjid hendaklah memastikan kesemua naskhah yang dihantar ditempatkan di ruang yang sesuai, selamat dan bersih serta jauh daripada laluan manusia atau haiwan bagi mengelakkan ia dilangkah dan dipijak, serta diletakkan di kedudukan yang tinggi dari paras biasa persekitaran,” katanya dalam kenyataan, hari ini.

Beliau berkata, bagi penyimpanan yang tidak berbumbung, pihak masjid hendaklah menutup bahan-bahan terbabit menggunakan plastik atau kanvas bagi mengelakkan ia basah akibat terkena air hujan.

“Jais akan bekerjasama dengan Majlis Agama Islam Selangor (Mais) dan Lembaga Zakat Selangor (LZS) bagiu menguruskan pengangkutan kesemua naskhah tersebut daripada masjid-masjid kariah sehingga keenam pusat pengumpulan al-Quran di atas dengan seberapa segera sebelum proses pelupusan dilaksanakan.

“Jabatan ini merakamkan setinggi-tinggi ucapan terima kasih di atas segala usaha dan kerjasama kesemua pihak dalam menjaga kesucian al-Quran demi memartabatkan agama Islam di negeri Selangor,” katanya.


Polis cari editor buku hina Jata Negara

KUALA LUMPUR, 19 Zulkaedah 1441H, Sabtu – Polis masih mengesan editor buku Rebirth: Reformasi, Resistance, And Hope In New Malaysia yang gambar kulit buku itu didakwa menghina Jata Negara.

Ketua Polis Negara, Tan Sri Abdul Hamid Bador, berkata setakat ini pihaknya sudah merakam keterangan pelukis, penerbit dan pencetak buku berkenaan.

“Proses merakam keterangan beberapa penulis yang menyumbang artikel untuk buku berkenaan akan dilakukan dalam masa terdekat.

“Bagaimanapun, kita masih berusaha mengesan editor buku terbabit,” katanya seperti dipetik media tempatan.

Abdul Hamid berkata, siasatan berhubung penerbitan buku berkenaan dimulakan sejak 29 Jun lalu susulan beberapa laporan polis diterima daripada pelbagai pihak di seluruh negara.

“Siasatan mendapati sebanyak 1,000 naskhah sudah dicetak dan kita sudah merampas 313 naskhah baki buku yang belum terjual.

“Pihak Kementerian Dalam Negeri (KDN) turut membuat rampasan sebanyak 233 naskhah buku berkenaan,” katanya.

Siasatan polis dijalankan mengikut Seksyen 5 Akta Lambang dan Nama 2016, Seksyen 4(1) Akta Hasutan 1948 dan Seksyen 8(1) Mesin Cetak dan Penerbitan 1984 serta Seksyen 233 Akta Komunikasi dan Multimedia 1998.

Buku Rebirth: Reformasi, Resistance and Hope yang disunting penulis, Kean Wong itu mempamerkan sebuah logo mirip Jata Negara mendapat perhatian kerana menggunakan gambar yang dikatakan menghina Jata Negara.

Perkara itu menimbulkan pelbagai reaksi selepas ia tersebar di media sosial.

Berikutan itu, pelbagai pihak termasuk pertubuhan bukan kerajaan (NGO) dan parti politik membuat laporan polis dan menggesa tindakan tegas dikenakan terhadap pihak yang terbabit.


BERJASA umum tiga muka baharu perkukuh gerak kerja parti

BANGI, 14 Rabiulawal 1444H, Selasa – BERJASA hari ini mengumumkan pelantikan tiga muka baharu bagi memperkukuh gerak kerja parti berkenaan untuk mendepani Pilihan Raya Umum ke-15 (PRU15).

Perkara itu selaras dengan pembubaran Parlimen yang diumumkan Perdana Menteri, Datuk Seri Ismail Sabri Yaakob semalam bagi memberi laluan kepada PRU15 diadakan.

Terdahulu, Perdana Menteri memaklumkan Parlimen dibubarkan berkuat kuasa semalam selepas diperkenan Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah.

Pembubaran kira-kira sembilan bulan sebelum penggal Parlimen ke-14 berakhir pada 15 Julai 2023, sekali gus menjawab segala teka-teki serta spekulasi berlegar sejak beberapa minggu lalu mengenai PRU15.

Dalam satu kenyataan, BERJASA memaklumkan Datuk Mohd Rosli Ramli dilantik sebagai Timbalan Presiden, sementara Dr Hajah Fadilah Ashari menggantikan Ustazah Siti Umi Kalsom Hussin yang memegang jawatan Ketua Wanita.

Selain itu, Zulkifli Yahya mengambil alih jawatan Ir Ts Muhammad Lukman Al Hakim sebagai Setiausaha Agung BERJASA.

“Pelantikan tiga muka baharu itu berkuat kuasa sejak Mesyuarat Agung Khas (EGM) BERJASA pada 8 Oktober lepas,” katanya.

Pada masa sama, BERJASA turut menstruktur dua anak muda di posisi Naib Presiden iaitu Lukman Al-Hakim dan Afif Badhrulhisham.

“BERJASA dan Gerakan Tanah Air (GTA) bersedia menawarkan calon yang berwibawa, tidak terpalit mana-mana isu kontroversi dan ikhlas bekerja untuk rakyat.

“PRU15 adalah masa untuk rakyat memilih pemimpin terbaik,” katanya.


Lelaki persenda ucapan salam ditahan

BANGI, 20 Syawal 1444H, Khamis – Task Force Siasatan 3R (bangsa, agama dan Raja) kendalian Polis Diraja Malaysia (PDRM) kini membuka 18 kertas siasatan dan menahan 12 individu bagi membantu siasatan.

Setiausaha Polis Malaysia, Datuk Noorsiah Mohd Saaduddin berkata, siasatan ke atas semua kes itu dijalankan mengikut Seksyen 4(1) Akta Hasutan 1948, Seksyen 298A Kanun Keseksaan serta Seksyen 233 Akta Komunikasi dan Multimedia 1998.

“PDRM menasihatkan orang ramai supaya tidak menyalahgunakan media sosial dengan mengeluarkan kenyataan mempersenda yang boleh menimbulkan kemarahan dan rasa benci, mencetuskan ketidakharmonian dan perpaduan kaum, bangsa, agama, bahkan menyentuh sensitiviti sistem beraja.

“Tindakan tegas akan diambil mengikut peruntukan undang-undang sedia ada demi melindungi ketenteraman dan kepentingan masyarakat,” katanya.

Baru-baru ini, pihak polis menahan seorang lelaki warga tempatan di sebuah lokasi di Wangsa Maju berhubung satu klip video disyaki menghina ucapan salam yang tular di media sosial.

Beliau berkata, pihak polis turut merampas dua telefon bimbit serta tiga kad sim milik suspek dan kes disiasat oleh Unit Siasatan Jenayah Terkelas (USJT), Bahagian D5, Jabatan Siasatan Jenayah (JSJ) Bukit Aman.

“Siasatan dijalankan mengikut Seksyen 298A Kanun Keseksaan iaitu atas alasan agama, menyebabkan suasana tidak harmoni, perpecahan atau permusuhan, benci membenci atau niat jahat atau memudaratkan perpaduan.

Siasatan turut dijalankan mengikut Seksyen 233 Akta Komunikasi dan Multimedia 1998 iaitu penggunaan tidak wajar kemudahan rangkaian atau perkhidmatan rangkaian,” katanya.

Suspek direman selama empat hari bermula 10 Mei hingga 13 Mei.


Pendidikan seks kini bukan lagi pilihan, tetapi keperluan

Oleh Ainul Illia Meor Suzurudin

BANGI, 21 Syaaban 1442H, Sabtu – Pendidikan seksualiti bukan lagi pilihan tetapi menjadi satu keperluan kepada generasi zaman sekarang.

Tambahan lagi dengan perkembangan semasa anak-anak yang cukup ke hadapan seiring dengan kepesatan teknologi, menyebabkan mereka lebih mudah terdedah kepada perkara-perkara yang tidak bermoral.

Sehubungan itu, Ikatan Pengamal Perubatan dan Kesihatan Muslim Malaysia (I-Medik) mengambil inisiatif melancarkan Modul Pendidikan Seksualiti dan Kesihatan Reproduktif I-Medik, ReproAlert sebagai pelengkap kepada modul lain yang sedia ada di negara ini.

Pakar Pediatrik dan Aktivis I-Medik, Dr Anayasmin Azmi berkata, modul ini memberikan nilai tambah sesuai dengan lokaliti Malaysia yang meletakkan Islam sebagai agama Persekutuan.

“Pendidikan seksualiti adalah keperluan sekarang ini. Kita tak boleh dah rasa tak perlu (pendidikan seksualiti) tetapi mesti. Seperti mana kita ajar adab, akhlak pada anak-anak, seperti itu jugalah kita perlu mengajar mereka pendidikan seksualiti ini.

“Cumanya di Malaysia ini kita ada satu situasi yang unik, masyarakat majmuk, tetapi kita tak boleh lupa agama Persekutuan adalah agama Islam, dan kita ada adab, adat ketimuran adalah asas masyarakat Malaysia.

“Jadi kita perlukan satu modul yang sesuai dengan lokaliti Malaysia. Tak cukup untuk kita hanya cerita tentang hubungan intim, hanya awareness (kesedaran). ‘No more awareness, we have to move to implementation,” katanya dalam Majlis Pelancaran Modul Pendidikan Seksualiti dan Kesihatan Reproduktif I-Medik, hari ini.

Mengulas lanjut, Dr Anayasmin berkata, modul ReproAlert mesra untuk semua golongan termasuk ibu bapa, pengasuh dan tenaga pengajar di institusi pendidikan.

Beliau berkata, modul ini mengetengahkan maklumat komprehensif sekitar isu seksualiti berdasarkan fakta yang benar termasuk berkaitan kontraseptif dalam konteks kekeluargaan.

“Kita menekankan pendekatan, yang ianya (seks) bukan sekadar untuk suka-suka, tetapi ia datang dengan tanggungjawab. Dan juga bahawa Islam dan sains tak pernah bercanggah.

“Nilai tambah dari modul ini adalah konsep ‘la taqrabu zina’. Kita menjauhi perkara zina, bukan sahaja melarang zina tetapi dari awal lagi kita telah atasi.

“Semoga ia dapat melengkapi modul sedia ada di Malaysia Pendidikan Kesihatan Reproduktif dan Sosial (PEERS) dan Modul Cakna Diri Lembaga Penduduk dan Pembangunan Keluarga Negara (LPPKN).

“Kesimpulannya, kita fokus kepada mencegah berbanding merawat. Memperkasakan mengurus nafsu. Kita perlu sediakan fakta yang sebenar dan kita mahu semua orang cakna dan menyebarluaskan modul ini di seluruh ceruk Malaysia,” katanya lagi.


COVID-19: Jangan ambil Ivermectin, tiada data klinikal

KUALA LUMPUR, 4 Syawal 1442H, Ahad – Kementerian Kesihatan Malaysia (KKM) menasihati orang ramai agar tidak mengambil produk Ivermectin untuk tujuan rawatan dan pencegahan COVID-19.

Ketua Pengarah Kesihatan Tan Sri Dr Noor Hisham Abdullah dalam kenyataan hari ini berkata ia berikutan tiada data klinikal bagi membuktikan keberkesanan penggunaannya dalam rawatan mahupun pencegahan wabak itu.

Menurutnya, Bahagian Regulatori Farmasi Negara (NPRA) memaklumkan bahawa setakat ini tiada produk dengan bahan aktif Ivermectin berdaftar dengan Pihak Berkuasa Kawalan Dadah (PBKD) untuk kegunaan manusia.

Beliau menjelaskan Pentadbiran Makanan dan Ubat-Ubatan (FDA) belum pernah meluluskan indikasi Ivermectin bagi tujuan rawatan atau pencegahan wabak berkenaan dan ia telah dijelaskan oleh FDA dalam artikel yang bertajuk ‘Why You Should Not Use Ivermectin to Treat or Prevent COVID-19’ pada 3 Mei lepas.

Selain itu, beliau berkata Agensi Ubatan Eropah (EMA) juga belum mencadangkan penggunaan Ivermectin sebagai rawatan COVID-19 susulan tiada data klinikal yang mencukupi bagi membuktikan keberkesanan produk tersebut.

Setakat ini, Pertubuhan Kesihatan Sedunia (WHO) hanya membenarkan Ivermectin sebagai rawatan COVID-19 dalam kajian atau percubaan klinikal sahaja berdasarkan penjelasan dalam artikel yang bertajuk ‘WHO Advises That Ivermectin Only Be Used to Treat Covid-19 Within Clinical Trials’ pada 31 Mac lepas.

“Oleh itu, memandangkan penularan wabak COVID-19 semakin meningkat di Malaysia, KKM tiada halangan untuk penggunaan produk tidak berdaftar Ivermectin bagi tujuan percubaan klinikal sahaja di Malaysia,” katanya.

Beliau berkata KKM sentiasa mengutamakan keselamatan dan kesejahteraan rakyat Malaysia dalam mengharungi pandemik COVID-19 dengan memberikan perhatian penuh kepada rawatan dan pencegahan COVID-19 yang diluluskan untuk kegunaan rakyat di negara ini.

Dr Noor Hisham turut menegaskan pematuhan kepada prosedur operasi standard (SOP) adalah langkah yang paling efektif pada masa ini untuk mengawal penularan wabak COVID-19 di Malaysia. – Bernama


500 jemaah boleh solat Jumaat di masjid Wilayah Persekutuan

BANGI, 9 Safar 1443H, Khamis – Kapasiti jemaah bagi solat Jumaat di Masjid Wilayah Persekutuan diperluas sehingga 500 orang berkuat kuasa 17 September.

Pengarah Jabatan Agama Islam Wilayah Persekutuan (Jawi), Datuk Mohd Ajib Ismail berkata, ketetapan baharu itu mendapat perkenan Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah selaras dengan peralihan Fasa 2 Pelan Pemulihan Negara (PPN).

Bilangan jemaah di tujuh masjid zon dan masjid kariah pula dibenarkan seramai 250 orang, manakala surau Jumaat dibenarkan sehingga 150 orang.

“Bilangan jemaah di surau yang diberi kebenaran khas untuk solat Jumaat turut ditambah kepada 100 orang,” katanya dalam kenyataan, hari ini.

Dalam pada itu, surau Jumaat dan surau diberi kebenaran khas untuk Jumaat di Projek Perumahan Rakyat (PPR) dan Perumahan Awam (PA) Dewan Bandaraya Kuala Lumpur (DBKL) seramai 80 orang.

Selain itu, kapasiti sehingga 200 orang pula dibenarkan menunaikan solat fardu di Masjid Wilayah Persekutuan, manakala di masjid zon dan masjid kariah dihadkan kepada 100 orang

“Jemaah solat fardu di surau Jumaat dan surau diberi kebenaran khas untuk diri solat Jumaat dibenarkan seramai 50 orang.

“Bagi surau Jumaat dan surau diberi kebenaran solat Jumaat di PPR dan PA Dewan Bandaraya Kuala Lumpur (DBKL) dengan kepada 40 orang bagi solat fardu,” katanya.


UMNO Kedah bidas tindakan Sanusi berkonflik dengan Pusat, Pulau Pinang

BANGI, 15 Zulkaedah 1444H, Ahad – Langkah Datuk Seri Muhammad Sanusi Md Noor yang memilih jalan untuk berkonflik dengan Kerajaan Pusat mahupun Kerajaan Negeri Pulau Pinang dianggap strategi sumbang dan hanya merugikan Kedah.

Ketua Penerangan UMNO Kedah, Datuk Shaiful Hazizy Zainol Abidin mendakwa, jelas ketika ini sentimen kenegerian dan kebencian masih lagi menjadi sandaran Menteri Besar bankrap idea politik.

Tegasnya, Sanusi bukan satu-satunya yang memperjuangkan pampasan untuk kerajaan negeri.

“Usaha memperjuangkan pampasan untuk pemeliharaan hutan yang menjadi kawasan tadahan air bukanlah perkara baru di negeri Kedah. Hari ini Pengerusi Perhubungan UMNO Negeri Kedah yang juga mantan Menteri Besar ‘has broke his silence’.

“Malah banyak rundingan dan permohonan dibuat sejak zaman pentadbiran Barisan Nasional (BN) seawal pentadbiran Allahyarham Datuk Seri Syed Razak Syed Zain pada 2003 dahulu, kira-kira 20 tahun dahulu.

“Malah Allahyarham juga memberi isyarat sekiranya tidak ada apa-apa yang diberikan kepada kerajaan negeri Kedah, beliau akan mempertingkatkan aktiviti pembalakan dengan lebih giat menggunakan kaedah ‘heli harvesting’,” katanya dalam satu kenyataan hari ini.

Sejak itu katanya, rundingan bagi perkara berkenaan terus diketengahkan oleh semua Menteri Besar Kedah daripada BN seperti Datuk Seri Mahdzir Khalid, Datuk Seri Mukhriz Mahathir dan Datuk Seri Ahmad Bashah Md Hanipah.

“Almarhum Tan Sri Ustaz Azizan Razak juga pernah menuntut pampasan RM100 juta berkenaan isu ini. Namun menariknya, jumlah tersebut ditolak mentah-mentah oleh Tan Sri Muhyiddin Yassin, merupakan Timbalan Perdana Menteri ketika itu, dengan telah menyifatkan jumlah RM100 juta sebagai tidak logik,” katanya.

Mengulas lanjut, beliau berkata, isunya dalam tuntutan ini ialah bukan Kedah sahaja semata-mata yang perlu menjaga hutan bagi tujuan pemeliharaan kawasan tadahan hujan, mahupun bagi tujuan penanaman padi di kawasan Lembaga Kemajuan Pertanian Muda (MADA).

Bahkan negeri-negeri lain seperti Pahang dan Perak juga perlu menjaga kawasan hutan masing-masing bagi tujuan pemeliharaan kawasan tadahan hujan dan konservasi taman negara.

“Maksudnya, bukan hanya Kedah sahaja yang perlu berkorban memelihara kawasan hutan dan Sanusi bukanlah Menteri Besar Kedah yang pertama yang memperkatakan mengenai isu tersebut.

“Lebih buruk lagi, pendekatan yang digunakan Sanusi itu dilihat hanya mengeruhkan keadaan, mencetus kritikan berbaur politik, menimbulkan sentimen kebencian, malah tindakan beliau yang seolah enggan mengiktiraf negeri Pulau Pinang turut dibidas oleh dua rakan sekutunya, Bersatu dan Gerakan,” katanya.

Justeru, pada pandangan beliau, dalam usaha negeri Kedah untuk mengadakan rundingan mengenai perkara ini, ianya perlu dibuat secara berhemah, bijaksana dan lebih berdiplomasi supaya keputusan yang dibuat memberi manfaat kepada semua pihak.

“Secara realistiknya hanya kerajaan negeri yang mempunyai pasukan yang sama dengan kerajaan Pusat ataupun setidak-tidaknya walaupun berlainan pasukan diplomasi, adab dan profesionalisme adalah taruhan utama,” katanya.


Gesa siasat pesta seks bebas ‘Gang Bang JB’

BANGI, 3 Zulkaedah 1444H, Selasa – Setiausaha Majlis Ulama ISMA (MUIS), Dr Ahmad Sanusi Azmi menggesa pihak berkuasa berkaitan untuk menyiasat dakwaan penganjuran pesta seks bebas, ‘Gang Bang JB Party’, yang dijadualkan berlangsung Jun ini.

Gesaan itu disuarakan Dr Ahmad Sanusi di Facebooknya hari ini, susulan perkongsian terhadap hantaran yang dimuatnaik pendakwah, Syed Mohd Bakri Syed Ishak atau PU Syed berhubung penganjuran pesta seks berkenaan.

“Semakin hari semakin melampau! Pesta seks nak dianjurkan. Ambe mohon pihak berwajib di Johor, Jabatan Agama Islam Negeri Johor, PDRM Ibu Pejabat Polis Kontinjen Johor (IPK) Johor Bahru, Jabatan Mufti Johor, Suruhanjaya Komunikasi dan Multimedia Malaysia, Kementerian Dalam Negeri (KDN).

“Ambe diberi makluman sedang meriah dalam Twitter golongan ‘dajjal’ ini sedang merancang acara maksiat di Johor nanti.

“Wajib gagalkan dan cari siapakah penganjur ini dan kenakan tindakan undang-undang,” katanya.

Menerusi hantaran itu, PU Syed turut memuatnaik keratan poster pesta berkenaan dan beberapa tangkap layar hantaran Twitter berhubung penganjuran terbabit.

Selain memaparkan tarikh berkaitan penganjuran, poster terbabit turut menyatakan mengenai terma dan syarat untuk mana-mana individu yang berminat menyertai parti seks berkenaan.

Antara syarat utama yang ditetapkan adalah menggalakkan jemputan untuk membawa kondom sendiri, selain menyatakan bahawa parti itu terbuka kepada semua bangsa.

Dalam perkembangan terbaharu, Pengerusi Jawatankuasa Hal Ehwal Agama Islam negeri, Mohd Fared Mohd Khalid mengambil maklum mengenai penganjuran itu dan telah meminta Jabatan Agama Islam Negeri Johor (JAINJ) mengambil tindakan.

“Jangan cuba berkelaku dengan perangai buruk di Johor mengajak orang melakukan maksiat terang-terangan dan tak bermoral.

“Saya dah arahkan Jabatan Agama Islam Negeri Johor siasat dan ambil tindakan segera.

“Saya bagi amaran! Demi Allah saya tak akan benarkan ia berlaku di Johor. Semua mesti bantu cegah dan halang kegiatan tak bermoral ini,” tegasnya.